EUROPOS AUDITO RŪMAI

12, rue Alcide De Gasperi

1615 Luxembourg

LUXEMBOURG

Tel. +352 4398-1

El. paštas: eca-info@eca.europa.eu

Tinklavietė: http://eca.europa.eu

Twitter: @EUAuditorsECA

YouTube: EUAuditorsECA

Daug papildomos informacijos apie Europos Sąjungą yra internete. Ji prieinama per portalą Europa (http://europa.eu).

Liuksemburgas: Europos Sąjungos leidinių biuras, 2015

Print | ISBN 978-92-872-3474-2 | ISSN 1831-0885 | doi:10.2865/858181 | QJ-AB-15-020-LT-C
PDF | ISBN 978-92-872-3460-5 | ISSN 1977-5725 | doi:10.2865/658972 | QJ-AB-15-020-LT-N
EPUB | ISBN 978-92-872-3485-8 | ISSN 1977-5725 | doi:10.2865/261229 | QJ-AB-15-020-LT-E

© Europos Sąjunga, 2015

Leidžiama atgaminti nurodžius šaltinį.

KAIP ĮSIGYTI EUROPOS SĄJUNGOS LEIDINIŲ

Nemokamų leidinių galite įsigyti:

•vieną egzempliorių:
svetainėje EU Bookshop (http://bookshop.europa.eu);

•daugiau negu vieną egzempliorių / plakatą / žemėlapį:
Europos Sąjungos atstovybėse (http://ec.europa.eu/represent_lt.htm),
ES nepriklausančių šalių delegacijose (http://eeas.europa.eu/delegations/index_lt.htm),
susisiekę su tarnyba Europe Direct (http://europa.eu/europedirect/index_lt.htm)
arba paskambinę numeriu 00 800 6 7 8 9 10 11 (nemokamai visoje ES (*).

(*)Informacija teikiama nemokamai, daugelis skambučių taip pat nemokami (nors kai kurie ryšio paslaugų teikėjai gali imti mokestį, taip pat gali reikėti mokėti, jeigu skambinsite taksofonu arba viešbučio telefonu).

Parduodamų leidinių galite įsigyti:

•svetainėje EU Bookshop (http://bookshop.europa.eu).

LT
2015

Nr. 19

Specialioji ataskaita

Būtina labiau atsižvelgti
į rezultatus, siekiant
pagerinti techninės
pagalbos Graikijai teikimą

(pagal SESV 287 straipsnio 4 dalies antrą pastraipą)

Auditorių grupė

Audito Rūmų specialiosiose ataskaitose pateikiami su konkrečiomis biudžeto sritimis arba valdymo temomis susijusių Audito Rūmų veiklos ir atitikties auditų rezultatai. Audito Rūmai audito užduotis atrenka ir nustato taip, kad jos turėtų kuo didesnį poveikį, atsižvelgdami į veiklos ar atitikties riziką, susijusių pajamų ar išlaidų lygį, būsimus pokyčius ir politinį bei viešąjį interesą.

Šį veiklos auditą atliko Audito Rūmų nario Milan Martin Cvikl vadovaujama IV audito kolegija, atsakinga už auditą pajamų, mokslinių tyrimų ir vidaus politikų, finansų ir ekonomikos valdymo bei Europos Sąjungos institucijų ir įstaigų srityse. Auditui vadovavo Audito Rūmų narys Baudilio Tomé Muguruza, jam padėjo jo kabineto vadovas Daniel Costa de Magalhães, atašė Ignacio García de Parada, direktorius Zacharias Kolias, auditorių grupės vadovė Kamila Lepkowska, auditoriai Giuseppe Diana, Mirko Gottmann, Efstathios Efstathiou, Theodoros Karantanos.

Iš kairės į dešinę: T. Karantanos, D. Costa de Magalhães, K. Lepkowska, Z. Kolias, B. Tomé Muguruza, G. Diana, M. Gottmann, I. García de Parada, E. Efstathiou.

Turinys

Akronimai ir santrumpos

Santrauka

Įvadas

Graikijos krizė ir ekonomikos pertvarkymo programos

Techninė pagalba, skirta remti programų įgyvendinimą

Techninės pagalbos apimtis ir metodai

Audito apimtis, tikslai ir metodas

Audito apimtis ir tikslai

Audito metodas

I dalis. TFGR turėjo funkcionalią veiklos struktūrą, tačiau trūko vienos bendros strateginės krypties ir atskiro biudžeto

TFGR buvo įsteigta vėlai, palyginti su programos pradžia, ir nebuvo įvertintos alternatyvos

Nebuvo vieno bendro strateginio dokumento

TFGR nebuvo skirtas atskiras biudžetas

TFGR turėjo lanksčią vidaus organizaciją, tačiau personalo poreikiai nebuvo apibrėžti remiantis tinkama analize

II dalis. TFGR įvykdė visus savo įgaliojimus, tačiau buvo trūkumų

Pagrindiniai sunkumai sudėtingame kontekste

Koordinavimo sistema veikė patenkinamai

Įvairiuose audituotuose projektuose TFGR funkcija ženkliai skyrėsi

TFGR taikė TP teikimo būdų derinį, tačiau kai kurie būdai buvo nesuderinami su pagalbos pobūdžiu

TP teikėjų atranka ne visuomet buvo pagrįsta išsamia alternatyvų analize

Parama, skirta paspartinti ES lėšų įsisavinimą, buvo tinkamai struktūrizuota

Parama buvo tinkamai suderinta su pagrindiniais reformos poreikiais, bet ne visada pagrįsta išsamia poreikių analize

Aiškiai neapibrėžtos kai kurių sutarčių techninės užduotys

Techninė pagalba atitiko programos reikalavimus

TFGR veiksmingai stebėjo TP pažangą …

… ir, skirtingais lygmenimis, išorės paslaugų teikėjų priduodamus rezultatus

III dalis. Įvairūs techninės pagalbos rezultatai

TFGR sistemingai nevykdė TP rezultatų ir poveikio stebėjimo

Rezultatai pakankami, tačiau kartais nebuvo laikomasi terminų

Įvairus indėlis reformų procesui

Viešasis administravimas

Verslo aplinka

Struktūriniai fondai

Mokesčiai

Gebėjimų stiprinimas

Išvados ir rekomendacijos

Techninės pagalbos organizavimas ir planavimas

TFGR įgaliojimų atitiktis

TP rezultatai

I priedas. | TP projektų apžvalga pagal politikos sritis
II priedas. | Audituotų TP projektų apžvalga
III priedas. | Audito metu aplankytos įstaigos
IV priedas. | Susitarimas dėl įnašo tarp Administracinės reformos ministerijos, e. valdymo ir EBPO dėl administracinės naštos sumažinimo Graikijoje
V priedas. | TFGR vaidmuo teikiant techninę pagalbą pagal politikos sritis

Komisijos atsakymas

Akronimai ir santrumpos

AROP: Veiksmų programa „Administracinė reforma“

EBPO: Ekonominio bendradarbiavimo ir plėtros organizacija

Ekonomikos ir finansų GD (ECFIN): Europos Komisijos Ekonomikos ir finansų reikalų generalinis direktoratas

ERPF: Europos regioninės plėtros fondas

ESF: Europos socialinis fondas

Programa „Fiscalis“: ES bendradarbiavimo programa skirta nacionalinėms mokesčių administracijoms

GPP: Graikijos paskolų priemonė

GSCO: Graikijos Respublikos koordinavimo generalinis sekretoriatas

IRS: Vidaus pajamų tarnyba (JAV vyriausybės agentūra, atsakinga už mokesčių surinkimą ir su mokesčiais susijusių teisės aktų vykdymą)

Regioninės ir miestų politikos GD: Europos Komisijos Regioninės ir miestų politikos generalinis direktoratas

SM: Susitarimo memorandumas

TAIEX: Techninės pagalbos ir informacijos mainų priemonė

TFGR: Graikijos specialiosios paskirties grupė

TVF: Tarptautinis valiutos fondas

Užimtumo, socialinių reikalų ir įtraukties GD: Europos Komisijos Užimtumo, socialinių reikalų ir įtraukties generalinis direktoratas

Santrauka

I

2010 m. pavasarį, susidūrusi su rimta finansine krize, Graikija tarptautinės bendruomenės paprašė finansinės pagalbos. Euro zonos valstybių narių ir TVF atsakas buvo dviejų viena po kitos sekančių ekonomikos pertvarkymo programų įgyvendinimas. 2011 m. vasarą Komisija pradėjo vykdyti techninės pagalbos (TP) programą, kurią turėjo koordinuoti institucija, vadinama Graikijos specialiosios paskirties grupe (TFGR), siekdama padėti įgyvendinti reformas, dėl kurių susitarė Komisija ir Graikijos institucijos.

II

TFGR siekė remti reformų, atsižvelgiant į ekonomikos pertvarkymo programas, įgyvendinimą ir paspartinti ES lėšų įsisavinimą. TP teikė TFGR darbuotojai ir ekspertai iš kitų valstybių narių valstybės tarnybos, tarptautinių organizacijų ir privataus sektoriaus. Jos formos buvo įvairios: vietiniai ekspertai teikė nuolatinę pagalbą Graikijos institucijoms, buvo atliekami tyrimai, rengiamos ataskaitos ir teminiai seminarai.

III

Atliekant mūsų auditą buvo siekiama išnagrinėti, ar TFGR pasiekė savo tikslus. Visų pirma mes tikrinome TFGR organizacinę ir finansinę tvarką, kaip TP buvo iš tikrųjų teikiama ir stebima bei jos indėlį į reformų pažangą. Mes išsamiai auditavome trylika TP projektų ir gavome kitų įrodymų, lankydamiesi Komisijoje, pas paslaugų teikėjus, Graikijos vyriausybės departamentuose ir pas kitas suinteresuotąsias šalis.

Geri veiksmai, bet…

IV

TFGR teikė Komisijai lankstų mechanizmą, skirtą koordinuoti didelę techninės pagalbos programą. TP buvo veiksmingai suteikta Graikijos institucijomis, tačiau ji ne visuomet turėjo įtakos reformų pažangai. Taip pat šį vertinimą reikia matyti kintančios politinės situacijos Graikijoje kontekste ir atkreipiant dėmesį į tai, kad turėjo būti skubiai vykdomos privalomos reformos.

Nevientisas subjektas

V

Kadangi reikėjo skubaus atsako į Graikijos krizę, TFGR buvo sukurta labai greitai, nebuvo atlikta išsami kitų galimybių analizė ir nebuvo skirtas atskiras biudžetas. Nebuvo parengtas vienas bendras ir išsamus strateginis dokumentas, skirtas teikti TP ar priimti sprendimą dėl konkurencinių prioritetų, nepaisant TFGR įgaliojimų nustatyti ir koordinuoti TP. Kadangi tokio dokumento nebuvo, TFGR su Graikijos institucijomis dirbo „pagal užsakymą“ ir remiantis programų sąlygiškumu.

Tinkama TP

VI

Nepaisant TFGR sukūrimo trūkumų, mes nustatėme, kad visose mūsų audito metu tikrintose srityse TP skyrimas buvo tinkamas ir iš esmės atitiko programos reikalavimus. 2014 m. lapkričio mėn. TFGR koordinavo 118 TP projektų dvylikoje politikos sričių. Tai darydama ir visuomet ribojama laiko, TFGR sukūrė lanksčią ir įvairialypę sistemą, skirtą teikti TP.

Kai kuriuose projektuose silpnos procedūros

VII

Iš esmės TFGR vykdomas sudėtingas TP teikimo procedūros koordinavimas buvo funkcionalus ir netgi novatoriškas, tačiau projektų lygmeniu sistema ne visuomet buvo veiksminga. Procedūros atrinkti paslaugų teikėjus ne visuomet buvo pagrįstos išsamia galimų alternatyvų analize. Kai kuriuose ilgalaikės pagalbos projektuose buvo koncepcijos trūkumų, su paslaugų teikėjais pasirašytose sutartyse nebuvo aiškiai nustatyta, ko iš jų buvo tikimasi gauti.

Galėtų būti pagerintas stebėjimas

VIII

TP stebėjimo pažangai skirta TFGR sistema buvo veiksminga, tačiau atliekamų patikrų apimtis, atsižvelgiant į išorės tiekėjų darbą, labai skyrėsi. Be to, ji sistemingai nestebėjo, kaip Graikijos institucijos laikėsi rekomendacijų ar platesnio TP poveikio, nors tai būtų naudinga TP planavimui.

Žvelgiant toliau techninės pagalbos

IX

TP poveikis bendrai reformų pažangai buvo nevienodas. Struktūrinių išlaidų srityje pažanga buvo gera, tačiau TP dažnai buvo tik iš dalies veiksminga viešojo administravimo ir mokesčių reformos srityje. Tačiau TFGR nekontroliavo reformų įgyvendinimo ir jis priklausė nuo kai kurių išorės veiksnių.

Mūsų rekomendacijos

a)Bet kokio TP teikiančio subjekto sukūrimas turėtų būti grindžiamas strategija su aiškiai apibrėžtais tikslais.

b)Komisija turėtų sukurti išorės ekspertų, kurie galėtų būti siunčiami ad hoc pagrindu į TP projektus valstybėse narėse, telkinį.

c)Siekiant užtikrinti TP nuoseklumą ir sumažinti koordinavimo pastangas, tam tikrose politikos srityse Komisija turėtų siekti racionalizuoti partnerių skaičių.

d)TP prioritetas turėtų būti teikiamas, ji turėtų būti koncentruota ir veikti pagal tinkamiausią ir veiksmingiausią įgyvendinimo būdą, remiantis esama teisine ir reglamentavimo sistema.

e)Komisija turėtų pasirinkti paslaugų teikėjus, remiantis lyginamąja analize, ir aiškiai apibrėžti priduodamų rezultatų apimtį TP sutartyse.

f)Komisija turėtų užtikrinti, kad TP pagalbos įgyvendinimas būtų sistemingai stebimas ir vertinamas atsižvelgiant į nustatytus tikslus ir įgyta patirtį, atsižvelgiant į procedūrą.

g)Teikiant TP dėmesys turėtų būti skiriamas nacionalinių administracijų gebėjimų stiprinimui, siekiant užtikrinti veiklos tęstinumą ir reformų tvarumą.

Įvadas

Graikijos krizė ir ekonomikos pertvarkymo programos

01

2010 m. pavasarį, susidūrusi su rimta viešųjų finansų krize, Graikija tarptautinės bendruomenės paprašė finansinės pagalbos. Paramą suteikė euro zonos valstybės narės, taikydamos „Graikijos paskolų priemonę“ (GPP) pagal pirmąją ekonomikos pertvarkymo programą (pasirašytą 2010 m. gegužės mėn.). Vėliau buvo suteikta Europos finansinio stabilumo fondo (EFSF) paskola pagal antrąją ekonomikos pertvarkymo programą (patvirtintą 2012 m. kovo mėn.). Pradinė euro zonos šalių GPP įsipareigota suma buvo 80 milijardų eurų, dar 30 milijardų eurų buvo skirta iš TVF. Visi euro zonos ir TVF įsipareigojimai abiems programoms šiuo metu sudaro 245,7 milijardo eurų.

02

Finansinės paramos paketas buvo pateiktas su nuoseklia reformų programa, dėl kurios susitarė trejetas (Komisija, TVF ir ECB) ir Graikijos institucijos ir kuri buvo nustatyta susitarimo memorandume (SM). Joje nustatytos konkrečios finansinės paramos sąlygos ir ji turėjo būti reguliariai peržiūrima (pirmoji programa buvo peržiūrėta penkis kartus, antroji – keturis kartus (paskutinį kartą – 2014 m. balandžio mėn.). Intervencinių priemonių logika buvo pagrįstas trimis tikslais:

οatkurti pasitikėjimą finansų rinka ir fiskalinį tvarumą;

οskatinti ekonomikos augimą ir atkurti konkurencingumą;

οužtikrinti finansų sektoriaus stabilumą.

Techninė pagalba, skirta remti programų įgyvendinimą

03

Siekiant padėti įgyvendinti SM reikalaujamas reformas ir pagreitinti ES lėšų įsisavinimą, 2011 m. vasarą Komisija sukūrė Graikijos specialiosios paskirties grupę (TFGR). TFGR įgaliojimai pateikti 1 langelyje. Komisijos planą sukurti „nuoseklią techninės pagalbos Graikijai programą“ Taryba patvirtino 2011 m. birželio 23 ir 24 d. posėdyje.

1 langelis

TFGR įgaliojimai

Specialiosios paskirties grupei buvo pavesta:

1)Nustatyti ir koordinuoti, glaudžiai bendradarbiaujant su Graikija ir pasinaudojant kitų valstybių narių indėliu, techninę pagalbą, kurios reikia Graikijai įgyvendinant ES / TVF pertvarkymo programą;

2)Padėti atitinkamoms Graikijos institucijos išsamiai nustatyti, kokią techninę pagalbą reikėtų teikti;

3)Rekomenduoti teisines, reglamentavimo, administracines ir, prireikus, (per)programavimo priemones, kad būtų sparčiau įsisavinamos ES lėšos […];

4)Parengti aiškias technines užduotis visai techninei pagalbai, kuriose būtų nurodytas techninės pagalbos pobūdis ir taikymo sritis […], biudžeto ir žmogiškieji ištekliai bei laukiami rezultatai su riboženkliais ir įgyvendinimo terminais;

5)Teikti ketvirtines pažangos ataskaitas Komisijai ir Graikijos institucijoms bei, prireikus, dažnesnes perspėjimo ataskaitas.

04

TFGR buvo sukurta kaip organizacinis vienetas, pavaldus Komisijos Žmogiškųjų išteklių generaliniam direktoriui. Specialiosios paskirties grupės vadovui buvo suteiktas generalinio direktoriaus statusas, jis atsiskaitė tiesiogiai Komisijos pirmininkui, padedant už ekonomiką ir pinigų reikalus atsakingam Komisijos nariui. Pagal 2012 m. balandžio 18 d. Komisijos sprendimą 2012 m. gegužės 1 d. TFGR buvo įtraukta į Ekonomikos ir finansų reikalų generalinį direktoratą, siekiant „užtikrinti kiek įmanoma aukštesnį Komisijos vykdomo darbo sinergijos, koordinavimo ir nuoseklumo lygį, remiant Graikijos pertvarkymo programą“. TFGR veiklą vykdė iš nuolatinių biurų Briuselyje ir Atėnuose, nuo 2015 m. vasario mėn. juose dirbo 65 darbuotojai. Jos organizacinė struktūra pateikta 1 diagramoje.

1 diagrama

TFGR organizacinė struktūra

Šaltinis: Audito Rūmai, remiantis Komisijos duomenimis.

Techninės pagalbos apimtis ir metodai

05

TP sąvoka nebuvo apibrėžta konkrečiame TFGR kontekste ar teikiant paramą Graikijai. Pagal Finansiniame reglamente nustatytą apibrėžtį techninė pagalba gali reikšti „programai ar veiksmui įgyvendinti reikalingą paramą ir gebėjimų stiprinimo veiklą, visų pirma parengiamąją, valdymo, stebėjimo, vertinimo, audito ir kontrolės veiklą“. Techninę pagalbą paprastai teikia tarptautinės organizacijos, panaudodamos savo kompetenciją ir teikdamos konsultacijas, siekiant padėti valstybėms vystymosi programomis.

06

Graikijoje TP veikla apėmė daug įvairių klausimų, susijusių su 118 projektų 12 politikos sričių (žr. I priedą). TFGR daugiausia dėmesio skyrė viešojo administravimo reformai, mokesčių sistemos tobulinimui ir naujo augimo skatinimui, plėtojant veiklos aplinką.

07

TP procedūra praktiškai prasidėjo pateikus Graikijos institucijų nustatytą pagalbos prašymą. Prašymo apimtis atspindėjo programos sąlygiškumą. TFGR buvo atsakinga už TP išteklių nustatymą ir skyrimą bei įgyvendinimo koordinavimą. Paramą teikė TFGR darbuotojai arba išorės ekspertai trumpalaikių komandiruočių, mažos vertės sutarčių ir ilgalaikės pagalbos forma. Kai kuriais atvejais nacionalinė vyriausybė, turėdama didelę tam tikros politikos srities patirtį, prisiėmė „srities lyderio“ (ar „reformos partnerio“) atsakomybę.

08

TP teikėjai savo priduodamus rezultatus – visų pirma ekspertų tyrimus ir nuolatinę praktinę paramą – teikė atitinkamoms Graikijos institucijoms. Tuomet pačios institucijos turėjo įgyvendinti rekomendacijas pagal programos sąlygas ir savo reformų darbotvarkes. TP procedūra pateikta 2 diagramoje.

2 diagrama

Techninės pagalbos procedūra

Šaltinis: Audito Rūmai, remiantis TFGR duomenimis.

Audito apimtis, tikslai ir metodas

Audito apimtis ir tikslai

09

Šio audito metu buvo nagrinėjama Graikijai teikiama ES techninė pagalba, kurią koordinavo Graikijos specialiosios paskirties grupė. Pagrindinis audito tikslas buvo įvertinti, ar ši pagalba buvo valdoma veiksmingai ir ar buvo teigiamai prisidėta prie reformų Graikijoje proceso.

10

Mes siekėme šio tikslo nagrinėdami:

οTFGR organizacinę struktūrą bei TP finansavimą ir planavimą (15–26 dalys);

οTP teikimą, remiantis TFGR įgaliojimais (27–54 dalys); ir

οindėlį į reformų pažangą (55–73 dalys).

11

Ataskaita neapima ekonomikos pertvarkymo programų koncepcijos, stebėjimo ar įgyvendinimo.

Audito metodas

12

Mes nagrinėjome horizontalius aspektus¹, susijusius su TFGR sukūrimu ir bendru TP valdymu, bei 13 projektų imtį (apžvalgai žr. II priedą). Į imtį buvo įtrauktos penkios politikos sritys, kurios buvo labai svarbios siekiant sėkmingo reformų proceso Graikijoje (viešasis administravimas, pajamų administravimas, veiklos aplinka, galimybė gauti finansavimą² ir struktūriniai fondai).

13

Atskiri TP projektai buvo atrinkti remiantis šiais kriterijais: temos svarba reformų procesui, tolesnis įgyvendinimo etapas, visų TP teikimo būdų ir visų finansavimo mechanizmų taikymas.

14

Pagrindinis audito darbas apėmė vizitus TFGR ir kitose atitinkamose Komisijos tarnybose. Įrodymai taip pat buvo renkami audito ir informacijos gavimo tikslais lankant paslaugų teikėjus, Graikijos institucijas ir kitas suinteresuotąsias šalis. III priede pateiktos audito metu aplankytos institucijos.

1Nesusijusius su konkrečiomis politikos sritimis.

2Audito metu politikos sritis „galimybė gauti finansavimą“ buvo nagrinėjama, tačiau svarbių faktų nenustatyta.

I dalis
TFGR turėjo funkcionalią veiklos struktūrą, tačiau trūko vienos bendros strateginės krypties ir atskiro biudžeto

TFGR buvo įsteigta vėlai, palyginti su programos pradžia, ir nebuvo įvertintos alternatyvos

15

2011 m. vasaros pradžioje Graikijos ministro pirmininko ir Komisijos susirašinėjimuose TFGR sukūrimas buvo laikomas pagrindine priemone, siekiant sėkmingai įgyvendinti pradinę ekonomikos pertvarkymo programą. Pagrindines nuostatas, įskaitant TFGR įgaliojimų taikymo sritį (žr. 1 langelį), Komisija priėmė 2011 m. liepos 20 d. Pagal šį sprendimą pirmieji asmenys turėjo pradėti eiti pareigas 2011 m. rugsėjo 1 d. Devyni darbuotojai savo pareigas užtikrino tą dieną (įskaitant vyresniuosius darbuotojus), per kitus du mėnesius prie jų prisijungė dar 30, todėl 2011 m. spalio mėn. pabaigoje TFGR dirbo 39 darbuotojai.

16

Tuo metu jau buvo rengiama penktoji pirmosios ekonomikos pertvarkymo programos (kuri buvo pradėta įgyvendinti 2010 m. gegužės mėn.) peržiūra ir buvo atlikti šeši 65 milijardų eurų vertės paskolų mokėjimai; jų bendra vertė sudarė 73 milijardus eurų, kuriuos turėjo išmokėti GPP ir TVF įgyvendinant pirmąją programą (žr. 3 diagramą).

3 diagrama

TFGR sukūrimas atliekant finansines išmokas

Šaltinis: Audito Rūmai, remiantis TFGR ir SM duomenimis.

17

Buvo tikimasi, kad TFGR veiks tol, kol reikės paramos programai įgyvendinti. 2015 m. liepos 1 d. TFGR pakeitė nauja „Struktūrinių reformų rėmimo tarnyba“, skirta koordinuoti administracinių ir struktūrinių reformų ES lygmeniu skatinimą. Naująją įstaigą sukūrė Komisija, siekdama pasinaudoti patirtimi, praktinėmis žiniomis ir darbo metodais, kuriuos per tą laiką išplėtojo TFGR ir Kipro rėmimo grupė. Ją sudaro pirmiau šiose dviejose įstaigose dirbę darbuotojai.

18

Sukurdama TFGR, Komisija nebuvo išanalizavusi TP teikimo alternatyvų. Visų pirma ji neparodė, kad TFGR institucinė struktūra ir įgaliojimai geriausiai tiko šalinti esamus gebėjimų trūkumus. Skuba ir politinis neaiškumas paaiškina, kodėl trūko kritinės analizės kuriant TFGR. Komisija nurodė, kad ji rėmėsi patirtimi, įgyta teikiant paramą Graikijai pagal esamas priemones ir teisės aktus³. TFGR veiklos procedūros niekada nebuvo peržiūrėtos. nors Komisija 2011 m. liepos 20 d. buvo nusprendusi atlikti metinę peržiūrą.

Nebuvo vieno bendro strateginio dokumento

19

Nors TFGR prioritetai iš dalies buvo nustatyti vidaus dokumentuose ir pristatymuose, jos veikla nebuvo paremta vienu bendru ir išsamiu strateginiu dokumentu. Pavyzdžiui, TFGR neparengė strateginio plano, kuriame vidutinės trukmės laikotarpiu būtų nurodyta išsami TP teikimo tvarka, TP veiksmų prioritetų nustatymas ir būti ištekliai. Praktiškai TFGR strateginė kryptis buvo pagrįsta ekonomikos pertvarkymo programa, o veiksmų prioritetų nustatymas priklausė nuo Graikijos institucijų prašymų.

20

TFGR koordinuojama TP veikla buvo vykdoma „pateikus prašymą“. Po konsultacijos su TFGR, Graikijos institucijos pateikė išsamius prašymus du kartus, 2011 m. ir 2012 m., o vėliau juos atnaujino atskirai pagal konkrečias politikos sritis. Šis atsakomojo pobūdžio „pateikus prašymą“ metodas prieštarauja TFGR aktyvesniam įgaliojimui „nustatyti ir koordinuoti TP glaudžiau bendradarbiaujant su Graikijos institucijomis“.

21

TFGR pati neatlieka sistemingo poreikių vertinimo, kad nustatytų, kokie konkretūs klausimai ar sritys turėtų būti nagrinėjamos teikiant TP, kokia tvarka ir pagal kokį prioritetą. Pagal TFGR įgaliojimus prioritetai buvo nustatyti SM. Kadangi tai yra labai plati taikymo sritis, SM negali būti naudojamas kaip tiesioginės gairės teikti TP, atsižvelgiant į ribotus TFGR išteklius ir administracinius Graikijos institucijų gebėjimus. Nepaisant šių suvaržymų, TFGR kartais teikė TP, kurios apimtis buvo platesnė už pradinius Graikijos institucijų prašymus, visų pirma pagal antraštines dalis „Inovacijos“ ir „Garantuotos minimalios pajamos“.

22

TFGR nedarė TP projektų, kurie buvo vykdomi Graikijoje ir finansuojami iš kitų nei ES biudžetas, kurį tiesiogiai valdo Komisija, šaltinių (įskaitant tuos, kurie yra remiami struktūrinių fondų lėšomis, pavyzdžiui ESF, pagal pasidalijamojo valdymo principą) apžvalgos. Nors TFGR neturėjo įgaliojimų įgyvendinti ar stebėti struktūrinių fondų projektus, ši apžvalga galėjo būti naudinga planuojant ir koordinuojant TP. Atsižvelgiant į panašius TP ir struktūrinių fondų tikslus, parengiamųjų darbų, atliktų įgyvendinant veiksmų programas vertinimas taip pat padėtų užtikrinti visapusišką sinergiją su TP projektais.

TFGR nebuvo skirtas atskiras biudžetas

23

TFGR niekada neturėjo atskiro biudžeto, jos veikla ir TP veikla buvo finansuojamos iš kelių biudžeto eilučių (visų pirma Europos socialinio fondo, Europos regioninės plėtros fondo ir Komisijos administracinio biudžeto). Viešojo administravimo reformos kontekste mes nustatėme, kad iš struktūrinių fondų siūlomos finansavimo galimybes nebuvo iki galo išnaudotos TP tikslams. Su TP (AROP) susijusios veiksmų programos biudžetas buvo ženkliai sumažintas ir perorientuotas į veiksmus, kurie nebuvo tiesiogiai susiję su centrinės administracijos reforma.

24

Atsižvelgiant į tai, kad finansavimas vykdomas iš skirtingų biudžeto eilučių, Komisija negalėjo tiksliai nustatyti visų TP veiklos Graikijoje įsipareigojimų (taigi ir galimų bendrųjų išlaidų). Remiantis TFGR informacija, TP veiklos įsipareigojimai⁴ pagal centralizuotą tiesioginį valdymą 2011–2013 m. iš viso sudarė 11,2 milijonų eurų. Be šio biudžeto, kai kuri TP veikla buvo finansuojama naudojant struktūrinius fondus pagal pasidalijamąjį valdymą⁵. Remiantis 2014 m. kovo mėn. aukšto lygio susitikime⁶ pateikta informacija, 2011–2014 m. laikotarpiu šiai veiklai skirta įsipareigojimų suma iš viso sudarė 14,2 milijono eurų. Atsižvelgiant į šiuos abu finansavimo šaltinius, sunkiausiai finansuojama politikos sritis buvo visuomenės sveikata. Pajamų administravimo ir veiklos aplinkos sritys gavo didžiausią finansavimą pagal centralizuotą valdymą (žr. 4 diagramą).

4 diagrama

TP įsipareigojimai pagal politikos sritis (2011–2013 m.)¹

12011–2014 m. įsipareigojimams pagal pasidalijamąjį valdymą.

Šaltinis: Audito Rūmai, remiantis TFGR duomenimis.

TFGR turėjo lanksčią vidaus organizaciją, tačiau personalo poreikiai nebuvo apibrėžti remiantis tinkama analize

25

TFGR darbas buvo organizuojamas vienuolikoje politikos klasterių ir vienoje horizontalioje grupėje, atsakingoje už TP koordinavimą ir valdymą. Klasteriai atspindėjo SM struktūrą ir pagrindinius uždavinius, su kuriais susiduria Graikija reformų procese. Kiekvienam klasteriui vadovavo koordinatorius, atsakingas už vidaus darbo organizavimą, komunikaciją ir pagalbą rengiant bendruosius TFDG dokumentus. Koordinatoriai taip pat turėjo nustatyti kitus klasterius galinčius dominti projektus ir palaikyti ryšius su Ekonomikos ir finansų reikalų GD geografiniu biuru. Klasterio struktūra suteikė darbuotojams (įskaitant koordinatorius) galimybę dirbti daugiau nei vienoje grupėje, o TFGR turėjo valdymo lankstumą, greitai pertvarkant savo išteklių paskirstymą.

26

2012 m. balandžio mėn. nustatyta 67 TFGR darbuotojų viršutinė riba nebuvo pagrįsta tinkama faktinių poreikių analize. 2014 m. vasario 1 d. bendras darbuotojų skaičius buvo reikšmingai mažesnis nei viršutinė riba (devynios laisvos darbo vietos). 2015 m. vasario mėn. pabaigus įdarbinimo procedūras, buvo tik dvi laisvos darbo vietos. 2015 m. liepos 1 d. TFGR buvo įtraukta į „Struktūrinių reformų rėmimo tarnybą“.

3Bendradarbiavimo sistemą, pavyzdžiui, sudarė Nuolatinė Europos Komisijos atstovybė Atėnuose, Užimtumo, socialinių reikalų ir įtraukties GD įsteigta techninė darbo grupė, skirta padėti įgyvendinti struktūrinius fondus, ir Ekonomikos ir finansų reikalų GD nuolatiniai programų stebėtojai.

4Išskyrus personalo ir administracines išlaidas ir „Fiscalis“ programos įsipareigojimus.

5Centralizuotas tiesioginis valdymas reiškia, kad Komisijos darbuotojai tiesiogiai panaudoja lėšas (rangovų atranka, dotacijos, lėšų pervedimas, stebėjimas ir pan.). Pagal pasidalijamąjį valdymą biudžeto vykdymas yra patikėtas valstybėms narėms.

6TFGR reguliariai rengė susitikimus, skirtus koordinuoti ir aptarti TP pažangą. Juose dalyvavo valstybės narės, paslaugų teikėjai ir suinteresuotosios šalys.

II dalis
TFGR įvykdė visus savo įgaliojimus, tačiau buvo trūkumų

27

TFGR įgaliojimai buvo susiję su penkiais pagrindiniais komponentais (žr. 1 langelį). Šioje ataskaitos dalyje nagrinėjama, kaip šie įgaliojimai buvo vykdomi.

TFGR įgaliojimai

1)Nustatyti ir koordinuoti, glaudžiai bendradarbiaujant su Graikija ir pasinaudojant kitų valstybių narių indėliu, techninę pagalbą, kurios reikia Graikijai įgyvendinant ES / TVF pertvarkymo programą.

Pagrindiniai sunkumai sudėtingame kontekste

28

TFGR susidūrė su rimtais sunkumais derindama nuoseklią TP programą, skirtą padėti įgyvendinti pertvarkymo programas, ir bendrą Graikijos reformų tvarumą. Nuo 2010 m. gegužės mėn. iki 2011 m. spalio mėn. pirmoji pertvarkymo programa buvo peržiūrėta penkis kartus. Kol buvo sukurta TFGR, programoje buvo nemažai išsamių sąlygų, kurios buvo Graikijos institucijų techninės pagalbos prašymo pagrindas.

29

Per pirmuosius tris veiklos mėnesius TFGR pradėjo vykdyti TP iniciatyvas daugelyje politikos sričių, kuriose Graikijos institucijos prašė paramos. Iš jos pirmosios ketvirtinės ataskaitos (2011 m. lapkričio mėn.) matyti, kad tuo metu TP buvo įgyvendinama devyniose srityse, įskaitant tokias pagrindines sritis, kaip biudžetas ir mokesčiai, viešasis sektorius ir veiklos aplinka. 2014 m. lapkričio mėn. TFGR aktyviai veikė 118 TP projektų. Teikiant TP TFGR susidūrė su trumpais terminais, susijusiais su kartu su pertvarkymo programa pateikiamomis įgyvendinimo sąlygomis. Be to, TFGR turėjo dirbti esant labai nestabiliai politinei padėčiai, kuomet reikėjo dažnai koreguoti TP projektų metodą ir turinį.

Koordinavimo sistema veikė patenkinamai

30

Sudėtingai TP teikimo sistemai, apimančiai daugelį valstybių narių, tarptautinių organizacijų ir ES subjektų, reikėjo geresnio koordinavimo priemonių. Todėl TFGR rengė reguliarius „aukšto lygio“ susitikimus, skirtus koordinuoti pagalbos teikimą. Iki 2014 m. vidurio įvyko dešimt tokių susitikimų. Kaip pagrindinė koordinavimo priemonė, susitikimai buvo naudingi sutelkiant TP išteklius (ypač pradiniame etape) ir supaprastinant jos įgyvendinimą. Aukšto lygio susitikimai subūrė daug dalyvių, atstovaujančių visus TP partnerių tipus.

31

Be aukšto lygio susitikimų, TFGR parengė tris pagrindinius bendro koordinavimo su Graikijos institucijomis būdus:

οaukšto lygio politinius susitikimus, kuriuose dalyvavo TFGR vadovas;

οsavaitinius susitikimus klasterio (TFGG darbuotojų, atsakingų už konkrečią politikos sritį) lygmeniu su atitinkamomis Graikijos institucijomis;

οTFGR darbuotojų ir Graikijos institucijų darbinius ryšius (įskaitant ryšius su specialistais, dirbančiais kasdienį darbą Graikijos administracijoje).

32

Projekto lygmeniu, TFGR sugebėjo parodyti sustiprintą bendradarbiavimą su Graikijos institucijomis ir paslaugų teikėjais. Visų projektų atveju TFGR darbuotojai vadovavo ir (arba) dalyvavo susitikimuose su savo kolegomis iš kitų institucijų. Tačiau kai kuriais atvejais šis koordinavimas nebuvo veiksmingas:

ο„Administracinės naštos“ projekto atveju nustatėme įgyvendinimo trūkumų, susijusių su Graikijos institucijų ir EBPO bendradarbiavimu, ypač su Graikijos ekspertų teikiamų išteklių kokybe. TFGR koordinavimo pastangų nepakako, siekiant išvengti vėlavimų ir įgyvendinant projektą pagal pradinę koncepciją (žr. IV priedą).

οStruktūrinių fondų srityje reikėjo atlikti sanglaudos politikos įgyvendinimo procedūros palyginamąją analizę. Todėl 2013 m. rugsėjo mėn. TFGR pradėjo bendradarbiavimą su vienos valstybės narės institucijomis, tačiau jis vėliau buvo nutrauktas be aiškios priežasties.

Įvairiuose audituotuose projektuose TFGR funkcija labai skyrėsi

33

TFGR veikla įvairiuose projektuose labai skyrėsi (dėl išsamesnės TFGR funkcijos analizės žr. V priedą). Didelis skirtumas buvo tuomet, kai ji buvo atsakinga už valstybių narių išteklių sutelkimą ar išorės paslaugų teikėjų valdymą⁷. Tokiais atvejais, be kita ko, TFGR buvo atsakinga už techninių užduočių rengimą, paslaugų teikėjų atranką (konsultuojantis su Užimtumo, socialinių reikalų ir įtraukties GD) ir jų darbo stebėjimą. Todėl TFGR turėjo didelės įtakos faktiškai suteiktos TP Graikijos institucijoms apimčiai ir kokybei.

34

Tačiau TFGR funkcija „Administracinės naštos“ projekte nebuvo taip aiškiai apibrėžta. Ji nedalyvavo paslaugų teikėjo atrankoje, EBPO ir Graikijos institucijų sutartiniuose santykiuose ar įgyvendinimo stebėjime. Ji pirmiausia buvo tarpininkė, tačiau jos veiksmingumas buvo ribotas (žr. 32 dalį).

TFGR įgaliojimai

2)Padėti atitinkamoms Graikijos institucijos išsamiai nustatyti, kokią techninę pagalbą reikėtų teikti.

TFGR taikė TP teikimo būdų derinį, tačiau kai kurie būdai buvo nesuderinami su pagalbos pobūdžiu

35

Vykdydama savo įgaliojimus TFGR taikė įvairius TP teikimo būdus (žr. 5 diagramą). Pagrindinė priemonė, pagal kurią buvo teikiama TP, buvo naudojimasis išorės rangovų paslaugomis, iš dalies dėl administracinių kliūčių, dėl kurių Komisija negalėjo tiesiogiai samdyti ekspertų. Patvirtinus TP projektą, paprastai buvo pasitelkiami ilgalaikiai ir trumpalaikiai ekspertai, siekiant atsižvelgti į konkrečius Graikijos vyriausybės paramos gavėjų poreikius.

5 diagrama

TP teikimo būdai

Šaltinis: Audito Rūmai, remiantis TFGR duomenimis.

36

Kai TP buvo teikiama sudarant ilgalaikes sutartis su nacionalinėmis plėtros agentūromis⁸ (mokesčių ir viešojo administravimo srityse), TFGR buvo atsakinga už ekspertų atranką ir derybas su jais. Nors jie buvo finansuojami agentūrų, ekspertai iš esmės dirbo nepriklausomai (pavyzdžiui, bet agentūrų metodinių nurodymų). Agentūra, veikianti mokesčių srityje, nustatė 7 % administracinį mokestį⁹ už savo paslaugas. Šių dviejų sutarčių atveju, atsakomybės pasidalijimas rodo, kad nacionalinės agentūros pirmiausia buvo naudojamos finansuoti išorės rangovų samdymui. Tikrasis agentūrų indėlis buvo apribotas formaliais klausimais (su svarbiausiais klausimais nesusijusios konsultacijos), o Komisija turėjo mokėti administracinius mokesčius.

37

Srityse su sudėtinga teisine aplinka, pavyzdžiui, pajamų administravimo ir viešasis administravimo, geresnių rezultatų buvo pasiekta, kai vietiniai ekspertai buvo paskirti į nacionalines institucijas ankstyvame etape. Šie ekspertai galėjo tinkamai nustatyti ir šalinti praktines kliūtis ir apribojimus, pavyzdžiui, skolų nurašymo procedūrų atveju, ir supaprastinti komunikaciją, kai buvo vilkinamas teisėkūros procesas.

TP teikėjų atranka ne visuomet buvo pagrįsta išsamia alternatyvų analize

38

Keturių audituotų ilgalaikės TP projektų atveju Komisija buvo tiesiogiai sudariusi sutartis (dvi su TVF mokesčių srityje, dvi su nacionalinėmis plėtros agentūromis viešojo administravimo ir mokesčių srityse). Veiklos aplinkos (administracinės naštos sumažinimas) srityje susitarimą dėl įnašo su EBPO sudarė Graikijos institucijos.

39

TP teikėjų atranka tiesiogiai su Komisija pasirašytoms ilgalaikėms sutartims buvo dokumentuota, kaip reikalaujama Finansiniame reglamente¹⁰. Konkurso procedūros nebuvo privalomos, bet atrinktus teikėjus visų pirma tikrino Tarptautinio bendradarbiavimo ir vystymosi generalinis direktoratas ir patvirtino sutarčių sudarymą su Komisija. Susitarimo dėl įnašo su EBPO atveju Graikijos institucijos atliko sutarčių skyrimo procedūras, o pagal teisės aktus nebuvo reikalaujama vykdyti konkurencinių konkursų. Tačiau atranka nebuvo pagrįsta išsamia ir dokumentuota analize, lyginant atitinkamus alternatyvių teikėjų privalumus. Tai buvo taikoma procedūroms, už kurių valdymą buvo atsakinga Komisija ir Graikijos institucijos.

40

Sprendimas pasirašyti sutartis su nacionalinėmis plėtros agentūromis atspindėjo valstybių narių įtraukimo į TP teikimą strategiją. Pavyzdžiui, Komisija manė, kad nacionalinės plėtros agentūros viešojo administravimo srityje pasirinkimas yra logiškas, kadangi organizacija anksčiau bendradarbiavo su srities lyderiu.

41

Organizaciniu požiūriu, agentūra įtraukė atskirą „viešųjų finansų ir valstybės modernizavimo“ „teminį skyrių“, tačiau ji negalėjo įrodyti ankstesnės patirties TP projektuose, kurie būtų panašios apimties kaip Graikijos centrinės administracijos reforma. Agentūra paprastai dirbo besivystančiose šalyse (visų pirma Užsachario Afrikos ir Balkanų šalyse). 2013 ir 2014 m. vienintelis agentūros ES įgyvendintas projektas buvo parama Graikijos viešojo administravimo reformai. Kita nacionalinė plėtros agentūra, su kuria buvo sudaryta TP sutartis mokesčių srityje, anksčiau skyrė dėmesį skurdo mažinimui ir daugiausia veiklą vykdė mažai išsivysčiusiose šalyse Azijoje ir Afrikoje.

TFGR įgaliojimai

3)Rekomenduoti teisines, reglamentavimo, administracines ir, prireikus, (per)programavimo priemones, kad būtų sparčiau įsisavinamos ES lėšos […].

Parama, skirta paspartinti ES lėšų įsisavinimą, buvo tinkamai struktūrizuota

42

TFGR pateikė išsamų paramos paketą Graikijai struktūrinių fondų srityje. 2014 m. lapkričio mėn. aštuoni projektai, kuriais buvo siekiama pagerinti struktūrinių fondų valdymą, buvo įgyvendinami arba buvo užbaigti. Jie apėmė horizontalius klausimus (stebėjimą, procedūrų supaprastinimą) ir specialiąją paramą įgyvendinant nustatytus prioritetus (pavyzdžiui, atliekų tvarkymo, energetikos, turizmo).

43

Mes nustatėme, kad prioritetinių projektų stebėjimo, kuris buvo išsamiai tikrinamas audito metu, srityje TP naudojimas buvo suskirstytas į tris kategorijas: i) su horizontaliaisiais klausimais susijusių problemų sprendimas, ii) funkcionalios stebėjimo sistemos sukūrimas Graikijoje ir iii) tiesioginis 40 prioritetinių projektų, atrinktų remiantis griežta rizikos vertinimo sistema, stebėjimas. Galutinė veikla buvo baigta 2012 m. viduryje, kadangi Graikija įdiegė tinkamą stebėjimo mechanizmą.

44

Dėl atsakomybės pasidalijimo struktūrinių fondų srityje, TFGR ir Regioninės ir miestų politikos GD bendradarbiavimas buvo geras vidaus koordinavimo Komisijoje pavyzdys. Pagal aiškų atsakomybės pasidalijimą TFGR nedalyvavo kasdienėje stebėjimo veikloje – ją vykdė Regioninės ir miestų politikos GD – tačiau rūpinosi horizontaliaisiais klausimais, turinčiais įtakos struktūrinių fondų įgyvendinimui. Horizontalių problemų buvo nustatyta 2011 m. lapkričio mėn. (pavyzdžiui, teisės aktų supaprastinimas, žemės registro tvarkymas), juos ir toliau savo gyvavimo laiką nagrinėjo TFGR.

45

TP struktūrinių fondų srityje teikė TFGR darbuotojai (reziduojantys Transporto ministerijoje ir dirbantys iš TFGR biuro). Šiuo atveju TFGR funkcija buvo tinkamai apibrėžta ir buvo pasiekta teigiamų rezultatų (žr. 41 ir 42 dalis). Reikėtų pažymėti, kad specialiosios paskirties grupė, skirta struktūrinių fondų įgyvendinimui, egzistavo prieš TFGR sukūrimą. Ją sudarė vienas Komisijos pareigūnas ir kiti trys ekspertai, kuriuos skyrė Europos investicijų bankas. Komisijos pareigūnas buvo atsakingas už programos įgyvendinimo struktūrinių fondų srityje koordinavimą, jis padėjo Graikijos institucijoms teikti paraiškas ir reguliariais pranešti apie pažangą.

TFGR įgaliojimai

4)Visai techninei pagalbai parengti aiškias technines užduotis, kuriose būtų nurodytas techninės pagalbos pobūdis ir taikymo sritis […], biudžeto ir žmogiškieji ištekliai bei laukiami rezultatai su riboženkliais ir įgyvendinimo terminais.

Parama buvo tinkamai suderinta su pagrindiniais reformos poreikiais, bet ne visada pagrįsta išsamia poreikių analize

46

Audituotų projektų atveju nustatėme, kad pagalbos taikymo sritis atitiko pagrindines išorės ekspertų nustatytas problemas. Mokesčių srityje su TP susijusi techninė analizė buvo tinkama, atsižvelgiant į nustatytus rodiklius ir atrinktas sritis. TP taikymo sritis taip pat buvo aiškiai apibrėžta i struktūrinių fondų srityje. Stebėjimo sistema, sukurta TP pagalba, buvo pagrįsta patikima rizikos analize, vėliau buvo teikiama speciali TP, skirta remti atskirų projektų įgyvendinimą.

47

Vis dėlto, mes nustatėme trūkumų, susijusių su TP taikymo sritimi administracinės naštos mažinimo ir viešojo administravimo srityse:

a)Administracinės naštos mažinimo atveju TP taikymo sritis buvo siauresnė nei panašaus 2010 m. Graikijos institucijų pradėto projekto atveju. Projekto, parengto pagal „administracinės reformos“ veiksmų programą (AROP), įgyvendinimas vėliau buvo sustabdytas ir pakeistas susitarimu su EBPO dėl TP teikimo. Be kitų skirtumų, pradinis projektas apėmė išsamų visų teisės aktų šioje srityje vertinimą, o EBPO susitarime daugiausia dėmesio skiriama 20 % sunkiausiai įgyvendinamų teisės aktų. Nebuvo jokių dokumentų, pagrindžiančių metodo pakeitimo priežastis.

b)Viešojo administravimo srityje TP nebuvo pagrįsta poreikių analize, kurią atliko pati TFGR, bet buvo remiamasi EBPO viešojo valdymo peržiūroje „Graikija: centrinės administracijos peržiūra“ pateiktais nustatytais faktais ir rekomendacijomis. Tačiau teikiant TP nebuvo atsižvelgta į pagrindines rekomendacijas dėl numatomų reformų vykdymo kliūčių ir sistemingo atsižvelgimo į jas.

c)Nebuvo iki galo panaudota sinergija su struktūriniais fondais. TP specialieji poreikiai ir taikymo sritis buvo nustatyti nepasikonsultavus su ARP valdymo institucija ar Užimtumo, socialinių reikalų ir įtraukties GD, nors veiksmų programa ir TP turėjo panašius tikslus. Kai kurie pagrindiniai AROP veiksmai buvo sustabdyti ir įgyvendinti (ribotai) kaip TP projektai pagal tiesioginį centralizuotą valdymą.

Aiškiai neapibrėžtos kai kurių sutarčių techninės užduotys

48

Nepaisant aiškiai apibrėžtos TP taikymo srities, su TP susijusių techninių užduočių koncepcija ar gairės kai kuriais atvejais buvo netinkamos. Reikšmingų trūkumų buvo viename susitarime dėl įnašo, pasirašytame Komisijos ir TVF, ir veiksmų plane¹¹ viešojo administravimo reformų srityje.

49

Susitarime dėl įnašo „Viešųjų finansų valdymo ir mokesčių administravimo Graikijoje stiprinimas“ (pasirašytame 2011 m. gruodžio mėn.) nebuvo tiksliai apibrėžta TVF vykdomos veiklos apimtis. Susitarime nustatyti tik labai bendro pobūdžio pareigų pasidalijimas tarp partnerių, dalyvaujančių TP procese, pagal kurį TVF turėjo vadovauti, koordinuoti ir prižiūrėti TP pastangas mokesčių administravimo srityje. Rezultatų rodikliai nebuvo susiję su konkrečia kiekvienos šalies atsakomybe. Ši atsakomybė išsamiau buvo apibrėžta vėlesniame susitarimo pakeitime (praėjus dvejiems metams po jo pasirašymo).

50

Viešojo administravimo reformų veiksmų planas buvo sudarytas iš 58 veiksmų, kurie turėjo būti įvykdyti 2012 ir 2013 m. Kai kuriems veiksmams trūko įgyvendinimo tvarkaraščio, veiksmų plane ne visuomet buvo nustatyti rezultatai / išdirbiai ar riboženkliai. Kai kuriais atvejais koncepcija buvo netinkama ir buvo nustatyti per daug ambicingi planai (žr. 2 langelį). Tačiau planavimas buvo nustatytas pagal atitinkamuose Graikijos institucijų teisės aktuose nustatytus terminus 2011 m. pabaigoje ir atitiko SM. Reikia pažymėti, kad kai kuriais atvejais veiksmų plane buvo nustatyti rodikliai, skirti vertinti rezultatus.

Techninė pagalba atitiko programos reikalavimus

51

Teikiamos TP esmė iš esmės atitiko susitarimo memorandume nustatytas programos sąlygas. Tačiau iš 118 TP projektų 11 (finansinių institucijų, sveikatos ir vidaus reikalų politikos srityse) negalėjo būti susieti su konkrečiomis nuostatomis pertvarkymo programose. Ypač TFGR įgaliojimuose buvo pažymėta vidaus reikalų politikos sritis, nors ji nebuvo įtraukta į SM.

TFGR įgaliojimai

5)Teikti ketvirtines pažangos ataskaitas Komisijai ir Graikijos institucijoms bei, prireikus, dažnesnes perspėjimo ataskaitas.

2 langelis

Pernelyg ambicingos centrinės viešosios administracijos reformos veiksmų plano koncepcijos pavyzdžiai

Veiksmų plane numatyta, kad pirmų penkių reorganizuojamų ministerijų pertvarkymo scenarijai turėtų būti parengti per keturis mėnesius (2012 m. gegužės mėn.). Iš tikrųjų prireikė devynerių mėnesių (2012 m. spalio mėn.), kad būtų parengtos dvi iš penkių vertinimo ataskaitos, kurios tuomet buvo naudojamos kaip bandomosios. 2012 m. sausio mėn. parengus veiksmų planą, nebuvo nurodyta data, kuomet visas restruktūrizavimo procesas turėtų būti baigtas. Iš tikrųjų visų ministerijų (įskaitant dvi bandomąsias) restruktūrizavimo procesas buvo baigtas po dvejų su puse metų – 2014 m. rugpjūčio mėn.

Atsižvelgiant į veiksmų planą, visų centrinės administracijos darbuotojų funkcijų klasifikavimo reforma turėjo būti baigta per šešis mėnesius (t. y. 2012 m. liepos mėn.). Šis terminas buvo nustatytas neatsižvelgiant į proceso teisinį ir organizacinį sudėtingumą (įskaitant būtinybę vertinti darbuotojus beveik 1 500 darbo vietų tipų), kurį jau buvo pripažinusi EBPO, atlikusi Graikijos centrinės administracijos analizę. Terminas nebuvo įvykdytas, o funkcijų klasifikavimo reforma buvo baigta po dvejų metų 2014 m. rudenį.

TFGR veiksmingai stebėjo TP pažangą…

52

Pagrindinės TFGR atliekamo bendro TP pažangos stebėjimo priemonės buvo ketvirtinės ataskaitos, prie kurių buvo pridėtos „TP lentelės“:

a)Ketvirtinėse ataskaitose buvo išsamiai aprašyti ne tik tiesiogiai su TP susiję rezultatai, bet ir pagrindinių politikos sričių pokyčiai ir bendra reformų pažanga. Taigi jos buvo tinkamai pritaikytos tikslui pateikti TP kontekstą ir taikymo sritį, bet ne atskirų projektų poveikį. Nors TFGR įgaliojimuose buvo konkrečiai nurodyta, kad ataskaitos bus teikiamos kas ketvirtį, nuo 2011 m. rudens iki 2015 m. vasaros buvo parengtos tik septynios ataskaitos (iš 15 numatytų). TFGR paskutinę ataskaitą paskelbė 2014 m. liepos mėn.

b)TP lentelėse buvo pateikta informacija apie TP projektų pažangą, daugiausiai dėmesio skiriant bendriesiems tikslams, bendriems pokyčiams srityje, teiktai TP referenciniu laikotarpiu ir tam, kas buvo planuojama toliau.

c)Išsamesnis stebėjimas buvo atliekamas klasterio lygmeniu. Bendra pažanga buvo aptariama reguliariuose susitikimuose su TFGR vadovu, ji buvo tinkamai dokumentuojama.

… ir, skirtingais lygmenimis, išorės paslaugų teikėjų priduodamus rezultatus

53

Mažos vertės sutartims TFGR gavo ir peržiūrėjo paslaugų teikėjų tarpines ataskaitas. Pastabos buvo aiškios ir susijusios su klausimais dėl ES teisės aktų nuoseklumo, išsamumo ir atitikties. Pateikus galutinius priduodamus rezultatus, TFGR vertino atitiktį techninėms sąlygoms. Tuomet buvo parengtas raštas Užimtumo, socialinių reikalų ir įtraukties GD, kuris buvo naudojamas mokėjimo patvirtinimui.

54

Ilgalaikių sutarčių atveju TFGR galėjo parodyti, kad ji atidžiai stebėjo TP pažangą ir reguliariai palaikė ryšius su visais ilgalaikės pagalbos teikėjais. Tai buvo užtikrinta rengiant dažnus susitikimus, samdant vietinius ekspertus ir vykdant bendras užduotis su TVF (mokesčių srityje). Tačiau mes nustatėme kai kurių ilgalaikių sutarčių stebėjimo procedūrų trūkumų:

a)Stebėjimas nesusietas su patikrinamais rodikliais – tolesnis sutarties su TVF stebėjimas nebuvo sistemingai dokumentuojamas, atsižvelgiant į susitarime nustatytų tikslų įvykdymo vertinimą. TFGR reguliariai nenagrinėjo faktinių TA rezultatų, atsižvelgiant į pradžioje nustatytus tikslus ar rodiklius. Todėl, atlikus stebėjimą, nebuvo keičiami pradiniai projektų terminai ar veiklos rodikliai, kai to reikėjo siekiant atspindėti sparčiai besikeičiančią išorės situaciją.

7Pavyzdžiui, viešojo sektoriaus reformos, veiklos aplinkos (profesijų liberalizavimo), biudžeto ir mokesčių srityse.

8Nacionalinės plėtros agentūros yra viešieji subjektai, kuriems valstybė narė paveda atlikti konsultavimo užduotis ir teikti pagalbą kitose (daugiausia besivystančiose) šalyse.

9Remiantis bendru 600 000 eurų biudžetu.

10Visų pirma pagal finansinius sprendimus.

11Dėl veiksmų plano susitarė TFGR, Graikijos institucijos ir srities lyderis (valstybė narė, kuri prisiėmė atsakomybę būti pagrindine reformų partnere konkrečioje politikos srityje), kad jomis naudotųsi kaip priemone siekiant turėti bendrą viziją apie TP ir taikyti nuoseklias tolesnes priemones viešojo administravimo srityje. Jose aprašyta bendra struktūra ir strategija, skirta įgyvendinti administracinę reformą.

III dalis
Įvairūs techninės pagalbos rezultatai

b)Ribota TFGR veikla – įgyvendinant projektą „Administracinė našta“, TP buvo teikiama pagal dvišalį susitarimą tarp EBPO ir Graikijos institucijų. Todėl TFGR tiesiogiai nedalyvavo priduodamų rezultatų atitikties sutarčių reikalavimams stebėjime.

TFGR sistemingai nevykdė TP rezultatų ir poveikio stebėjimo

55

Poveikio vertinimo kontekste TP rekomendacijų įgyvendinimas išliko Graikijos institucijų užduotis. TFGR sistemingai neprašė TP gavėjų pateikti grįžtamosios informacijos ar nestebėjo TP įgyvendinimo ar jos platesnio poveikio. Poveikio vertinimas iš dalies buvo susijęs su išorės vertinimais, kuriuos atlikti buvo pavedusi TFGR¹², o konkrečiose politikos srityse, pavyzdžiui, mokesčių srityje, buvo stebėjimo veiklos pavyzdžių. Tačiau sisteminga įgyvendinimo apžvalga padėtų įvertinti Graikijos institucijų gebėjimą įsisavinti lėšas ir pagerinti TP planavimą.

56

Nors TFGR sistemingai nevykdė TP įgyvendinimo rekomendacijų stebėjimo, ketvirtinėse ataskaitose buvo įtraukti kai kurie rezultatų rodikliai:

οstruktūrinių fondų lėšų įsisavinimo lygiai;

οrinkos likvidumas (Graikijos įmonių turimos finansinės priemonės);

οsu mokesčiais susiję rodikliai (pavyzdžiui, nesumokėta mokesčių skola, auditų skaičius, su PVM susijusių reikalavimų laikymasis).

57

Dviem su audituotomis politikos sritimis susijusiais atvejais Graikijos institucijos pačios nustatė veiksmingas stebėjimo sistemas (žr. 3 langelį).

3 langelis

Graikijos nustatytų veiksmingų stebėjimo sistemų pavyzdžiai

–Administracinės naštos sumažinimas – atsakinga ministerija sukūrė duomenų bazę, skirtą stebėti visas 86 rekomendacijas 13 politikos sričių.

–TFGR padėjo Graikijos institucijoms sukurti IT priemonę, skirtą struktūrinių fondų įgyvendinimo stebėjimui projektų lygmeniu. Ši konkretiems poreikiams pritaikyta priemonė buvo taikoma pagal SM nustatytus kriterijus.

Rezultatai pakankami, tačiau kartais nebuvo laikomasi terminų

58

2014 m. lapkričio mėn. TFGR buvo koordinavusi GRDG 118 TP projektų (žr. 6 diagramą), iš kurių 104 buvo įgyvendinami (82) arba baigti (22). Likę 14 projektų nebuvo įgyvendinami, tačiau buvo pradėti kai kurie paruošiamieji darbai. Pagalba buvo teikiama 12 politikos sričių, kurios buvo svarbios reformų procesui Graikijoje; tai buvo labai sudėtingos politikos sritys, pavyzdžiui, viešojo administravimo reforma ir mokesčiai.

59

Nors išorės paslaugų teikėjų rezultatų kokybė atitiko atitinkamas technines užduotis, mes nustatėme kai kurių TP įgyvendinimo vėlavimų. Pavyzdžiui, sutartis su EBPO buvo pasirašyta 2012 m. lapkričio mėn. ir buvo numatyta pradėti taikyti per du mėnesius nuo jos pasirašymo. Sutarties pasirašymas jau buvo atidėtas, palyginti su programa, kurioje nustatytas pradinis terminas buvo 2011 m. trečiasis ketvirtis. Dėl vėlavimų parengiamajame etape susitariančiosios šalys (Graikijos institucijos ir EBPO) atidėjo projekto pradžią iki 2013 m. kovo mėn. pabaigos. Galutinius priduodamus rezultatus EBPO pateikė 2014 m. balandžio mėn., tai atitiko pakeistą projekto tvarkaraštį. Galutinė ataskaitos versija buvo paskelbta 2014 m. rugsėjo mėn.

6 diagrama

Projektų skaičius pagal politikos sritis

Šaltinis: Audito Rūmai, remiantis TFGR duomenimis.

Įvairus indėlis reformų procesui

60

Pagrindinis TP tikslas buvo padėti įgyvendinti veiksmingas ir tvarias reformas atitinkamose politikos srityse, net jei už reformų įgyvendinimą buvo atsakingos Graikijos institucijos (o ne TFGR ar Komisija). Vis dėlto reformos yra svarbus TP sėkmės rodiklis. Šiame ataskaitos skirsnyje nagrinėjama su audituotais projektais, kuriems buvo teikiama TP, susijusių reformų pažanga (žr. II priedą) ir pateikiami skirtingi rezultatai.

Viešasis administravimas

61

Vykdant viešojo administravimo reformą, TP buvo teikiama siekiant padėti Graikijos institucijoms įvertinti ir reorganizuoti viešųjų institucijų struktūrą. Tačiau šis vertinimas turėjo mažai įtakos kai kurių institucijų, pavyzdžiui, ministerijų, organizacijai, ir nebuvo tinkamai parengti pareigybių aprašymai. Dėl šios priežasties, nors bendras vadovų darbo vietų skaičius buvo sumažintas 40 %, darbuotojų skaičius ir funkcijos kiekvienoje ministerijoje reikšmingai nepasikeitė. Taigi vykdant reformą nebuvo pasiekta reikšmingų patobulinimų, susijusių su didesniu valstybės tarnybos judumu ir veiklos lankstumu.

62

Siekiant atsižvelgti į blogo koordinavimo tarp ministerijų padėtį, buvo panaudota TP, siekiant palengvinti Koordinavimo generalinio sekretoriato sukūrimą (GSCO). Tačiau GSCO savo veiklą pradėjo tik 2013 m. lapkričio mėn. Generaliniam koordinatoriui iš pradžių buvo numatyta „nuolatinė“ vyresniojo pareigūno vieta penkeriems metams, siekiant užtikrinti valstybės tęstinumą. Iš tikrųjų per dvejus metus nuo GSCO sukūrimo šias pareigas vienas po kito ėjo trys paskirti politiniai asmenys. Tai prieštaravo rekomenduotam TP modeliui, pagal kurį siekiama spręsti veiklos tęstinumo rizikos klausimą.

63

Priešingai nei organizacinių struktūrų, pradėtų taikyti kaip centrinės administracijos reorganizacijos dalis, atveju, naujos GSCO sukūrimas nebuvo veiksmingas organizuojant ministrui pirmininkui pavaldžias tarnybas. Pradiniai TFGR, srities lyderio ir Graikijos darbo grupės pasiūlymai nebuvo patvirtinti, ir nuo 2013 m. veikė trys administracinės struktūros, kurios susidūrė su atsakomybės dubliavimosi problemomis (žr. 7 diagramą). Trims generaliniams sekretoriatams buvo skirti daugiau nei du šimtai įvairių, bet išsamių funkcijų.

7 diagrama

Sutapimai valdymo centre

Šaltinis: Europos Audito Rūmai.

Verslo aplinka

64

Iš 86 EBPO rekomendacijų dėl administracinės naštos mažinimo, 60 buvo reikalaujama pirminės teisės aktų pakeitimų. 2014 m. lapkričio mėn. pabaigoje būtini teisės aktai buvo priimti 52 atvejais. Septyniais atvejais teisėkūros darbas vis dar buvo vykdomas arba buvo atidėtas.

65

Iš 32 atvejų, kai buvo reikalaujama pakeisti antrinės teisės aktus, 19 nebuvo įgyvendinti 2014 m. lapkričio mėn. pabaigoje. Šie atvejai buvo susiję su įvairiais sektoriais (visų pirma energetikos – septyni atvejai) ir iš viso sudarė 22,5 % visos administracinės naštos (12 % buvo priskirta bendrajam reglamentui PVM įstatymo srityje).

Struktūriniai fondai

66

Kalbant apie bendrą lėšų įsisavinimo lygį, nuo 2010 m. iki 2014 m. rugsėjo mėn. Graikijos vieta bendrame visų ES valstybių narių vertinime pakilo iš 17 iki 6. Regioninės ir miestų politikos GD duomenys rodo, kad 2011 m. pabaigoje (t. y. praėjus trims mėnesiams po TFGR sukūrimo) bendras struktūrinių fondų Graikijoje įsisavinimo lygis (pagrįstas mokėjimo prašymais) buvo 1,5 % didesnis už ES vidurkį, o šalis buvo įvertinta 18-a vieta. 2014 m. įsisavinimo lygis 11,5 % viršijo ES vidurkį. 2012 m. tikslas nebuvo pasiektas, bet 2013 m. įsisavinimo lygis gerokai viršijo SM tikslą (sukauptais 258 milijonais eurų daugiau nei finansinė perspektyva)¹³.

Mokesčiai (pajamų administravimas)

67

Įgyvendinant „skolų išieškojimo“ projektą, 2014 m. nustatyti nauji išieškojimo metodai ir pagerėjo veiksmingumas. Tačiau Graikijos administracija vis dar teikė neveiksmingą teisinę pagalbą darbuotojams, atsakingiems už lėšų susigrąžinimo procedūras. Be to, dideliame su įsiskolinimais susijusiame skyriuje, kuris buvo sukurtas pasitelkus TP, dirbo per mažai darbuotojų (mažiau nei 30 darbuotojų 2013 m. pabaigoje ir 57 darbuotojai 2014 m. spalio mėn., palyginti su rekomenduojamu 90 darbuotojų skaičiumi).

68

Pagal Graikijos teisinę sistemą vis dar reikalaujama, kad mokesčių institucijos vykdytų sudėtingas procedūras, susijusias su skolomis, kurios laikomos neišieškomomis, o ne sutelktų išteklius ten, kur išieškojimas galimas. Šioje srityje TP buvo skirta supaprastinti procedūras ir spręsti klausimą dėl neišieškomų skolų, tačiau Graikijos institucijos šioje srityje ėmėsi ribotų veiksmų.

69

Darbuotojų, paskirtų „didžiųjų mokesčių mokėtojų“ sričiai, skaičius vis dar buvo nepakankamas. Skyriui neigiamos įtakos turėjo didelė darbuotojų kaita, jo efektyvumą mažino tai, kad vis dar buvo atliekamos nemokių įmonių audito procedūros. TP šioje srityje buvo sustiprinta nuo 2014 m. balandžio mėn. Pagal bendras TVF ir Komisijos darbuotojų atliktų patikrinimų ataskaitas bendri veiklos rezultatai išliko nepatenkinami: per mažai atliktų auditų, palyginti su SM tikslais, šioje srityje trūksta gebėjimų stiprinimo ir ištekliai, skirti užduotims, kurios veikiausiai nebūtų susijusios su didelėmis pajamomis, yra riboti.

70

Rezultatai, susiję su „itin turtingų ir dideles pajamas gaunančių savarankiškai dirbančių ir asmenų kontrolės tobulinimo“ projektu taip pat buvo labai riboti. Itin turtingų asmenų audito centras buvo įkurtas tik 2013 m. birželio mėn. 2013 m. buvo baigta apie 450 auditų. Mokesčių įvertinimas padidėjo 108 milijonais eurų, surinkimo lygis tesiekė 22 %. Produktyvumas buvo žemas, o kiekvienas auditorius vidutiniškai nagrinėjo mažiau nei tris atvejus per metus ir buvo lėta pažanga.

71

Lėta pažanga ir sunkumai teikiant TP mokesčių projektams taip pat buvo susiję su kai kuriais išorės veiksniais: politiniais (nauji rinkimai 2012 m. pavasarį) ir organizaciniais (didelė darbuotojų kaita ir laisvos pagrindinių vadovų darbo vietos). Visi šie veiksniai trukdė TP procesui.

Gebėjimų stiprinimas

72

Gebėjimų stiprinimas Graikijos administracijoje kai kuriuose projektuose buvo laikomas horizontaliu TP tikslu. Administracinės naštos mažinimo srityje EBPO surengė dviejų dienų trukmės mokymo programą 44 įvairių sektorių valstybės tarnautojams, daugiausiai su projekto taikymo sritimi susijusiuose sektoriuose. Remiantis EBPO vertinimu, „gebėjimų stiprinimo“ projekto dalis nebuvo visapusiškai panaudota dėl riboto mokymo veiklai skirto laiko.

73

Viešojo administravimo srityje Nacionalinė viešojo administravimo mokykla patvirtino, kad ji pasinaudojo TP, užmegzdama ryšius su tarptautiniais ekspertais (visų pirma tais, kurių specializacija – mokymai kovos su korupcija srityje). Be to, 1 200 valstybės tarnautojų dalyvavo mokymuose, kuriuos organizavo Nacionalinis viešojo administravimo ir vietos valdymo centras. Dauguma (84 %) lankytų kursų buvo susiję su pinigų plovimo ir korupcijos klausimais.

12TFGR atlikti TP veiklos išorės vertinimą pavedė dviejų konsultacinių įmonių konsorciumui. Vertinimo taikymo sritis buvo ribota, apimanti tik mokesčių ir centrinės administracijos reformas 2011–2013 m. laikotarpiu. 2014 m. gruodžio mėn. TFGR paskelbė dar vieną konkursą TP vertinimui, susijusiam su Graikijos audito institucijos veiksmų planu.

13Didesnis TP teikimas nebuvo vienintelė Komisijos taikoma priemonė, siekiant padidinti struktūrinių fondų įsisavinimą. 2011 m. liepos mėn. struktūrinių fondų bendrojo finansavimo norma buvo padidinta iki 85 %, o 2011 m. gruodžio mėn. – dar 10 %.

Išvados ir rekomendacijos

74

TFGR Komisija sukūrė lankstų mechanizmą, skirtą koordinuoti plataus masto techninės pagalbos programą. TP iš esmės buvo teikiama pagal Graikijos ekonomikos pertvarkymo programų reikalavimus. TFGR iš esmės pavyko įgyvendinti savo įgaliojimus. Tačiau buvo trūkumų ir rezultatai, atsižvelgiant į jos įtaką reformų pažangai, buvo labai įvairūs. Šį vertinimą reikia matyti kintančios politinės situacijos Graikijoje kontekste ir atkreipiant dėmesį į tai, kad turėjo būti skubiai vykdomos privalomos reformos.

Techninės pagalbos organizavimas ir planavimas

75

TFGR buvo įkurta 2011 m. vasarą, praėjus daugiau nei metams nuo pirmosios ekonomikos pertvarkymo programos pradžios, ir didelė finansinės paramos suma jau buvo išmokėta. Šiame kontekste Komisija sukūrė įstaigą, konkrečiai skirtą teikti TP, neišnagrinėjus alternatyvių sprendimų. Pagalba buvo teikiama „pareikalavus“, gavus prašymą iš Graikijos institucijų ir laikantis SM, tačiau ji nebuvo pagrįsta vienu bendru ir išsamiu strateginiu dokumentu. TFGR nebuvo skirtas atskiras biudžetas (15–26 dalys).

1 rekomendacija

Bet kokio TP teikiančio subjekto sukūrimas turėtų būti grindžiamas strategija su aiškiai apibrėžtais tikslais. Strategijoje turėtų būti apibrėžtas atitinkamų šalių atsakomybės pobūdis ir pasidalijimas. Ją turėtų oficialiai patvirtinti paramą gaunanti valstybė narė, siekiant užtikrinti atsakomybę ir efektyvų įgyvendinimą.

TFGR įgaliojimų atitiktis

76

TFGR buvo sukurta siekiant paremti Graikijos reformų programą, jai skirti konkretūs įgaliojimai, nustatantys jos atsakomybę ir darbo apimtį. TFGR veikla iš esmės buvo sėkminga, laikantis jos įgaliojimų, tačiau buvo trūkumų:

οPoreikių nustatymas ir TP teikimo koordinavimas: TFGR nustatė įvairiapusę TP teikimo sistemą, visų pirma pasitelkiant išorės rangovus – iš dalies dėl administracinių kliūčių, neleidžiančių Komisijai tiesiogiai samdyti ekspertų. Sistema generavo padidėjusį koordinavimo poreikį. Iš esmės TFGR tai valdė tinkamai, nepaisant trūkumų projektų lygmeniu (28–34 dalys).

οInformacijos apie TP apibrėžtis: TFGR taikė įvairius TP teikimo būdus, kurie kai kuriais atvejais nebuvo tinkamiausi, atsižvelgiant į teiktinų paslaugų pobūdį. Paslaugų teikėjai nebuvo atrinkti remiantis galimybių lyginamąja analize (35–41 dalys).

οES lėšų įsisavinimo rėmimas: TFGR pasiūlė subalansuotą priemonių paketą, skirtą remti ES lėšų Graikijoje panaudojimą. Šią paramą TFGR darbuotojai teikė patys, ji buvo tinkamai koordinuojama su kitomis Komisijos tarnybomis (42–45 dalys).

οTechninių užduočių rengimas: TP taikymo sritis iš esmės atitiko sąlygas, pateikiamas kartu su Graikijos ekonomikos pertvarkymo programa, tačiau buvo nustatyta trūkumų, susijusių su kelių sutarčių techninių užduočių koncepcija. Kai kuriose sutartyse su paslaugų teikėjais nebuvo aiškiai nurodyta darbo apimtis (46–51 dalys).

οPažangos ataskaitų teikimas: TFGR naudojo ketvirtines ataskaitas kaip vieną iš priemonių pranešti apie savo darbo pažangą; tačiau jos buvo skelbiamos rečiau, nei reikalaujama (52–54 dalys).

2 rekomendacija

Komisija turėtų sukurti išorės ekspertų, kurie galėtų būti siunčiami ad hoc pagrindu į TP projektus valstybėse narėse, telkinį.

3 rekomendacija

Rengiant TP programas, Komisija turėtų išnagrinėti sudėtingumą, atsirandantį dėl daugelio įvairių partnerių dalyvavimo ir su tuo susijusį didesnio koordinavimo poreikį. Konkrečiose politikos srityse ji turėtų racionalizuoti partnerių skaičių, siekiant užtikrinti nuoseklią TP teikimo metodiką.

4 rekomendacija

TP veiksmų prioritetai turėtų būti nustatomi atlikus jų potencialo, siekiant strateginių tikslų, vertinimą. TP turėtų būti koncentruota ir veikti pagal tinkamiausią ir veiksmingiausią įgyvendinimo būdą, remiantis esama teisine ir reglamentavimo sistema ir atsižvelgiant į politinį kontekstą.

5 rekomendacija

Komisija turėtų pasirinkti paslaugų teikėjus, remiantis galimybių lyginamąja analize. Sutartyse turėtų būti aiškiai apibrėžti priduodami rezultatai ir nustatyti išmatuojami veiksmingumo rodikliai.

TP rezultatai

77

TFGR sistemingai nestebėjo TP rekomendacijų įgyvendinimo ar poveikio. Mes suprantame, kad už reformų įgyvendinimą buvo atsakingos Graikijos institucijos ir kad stebėjimas buvo vykdomas ekonomikos pertvarkymo programos kontekste. Tačiau TFGR vykdomas stebėjimas galėjo padėti įvertinti TP veiksmingumą ir, prireikus, pakoreguoti jos taikymo sritį ar įgyvendinimo priemones (55–57 dalys).

78

Nemaža pažanga padaryta visose audituotose politikos srityse. 2014 m. lapkričio mėn. TFGR koordinavo 118 TP projektų dvylikoje politikos sričių. TFGR veiksmingai teikė TP Graikijos institucijoms esant labai neaiškiai politinei situacijai (58–59 dalys).

79

Atsižvelgiant į jos poveikį visai reformų Graikijoje pažangai, TFGR pasiekė skirtingų rezultatų. Padaryta nemaža pažanga struktūrinių fondų įgyvendinimo srityje. Kita vertus, viešojo administravimo ir mokesčių srityje TP dažnai buvo tik iš dalies veiksminga, t. y. Graikijos institucijos jos neįgyvendino taip plačiai ar greitai, kaip buvo planuota (60–73 dalis).

6 rekomendacija

Komisija turėtų prašyti grįžtamosios informacijos apie TP teikimą iš paramą gaunančios (-ių) valstybės (-ių) narės (ių). TP įgyvendinimas turėtų būti sistemingai stebimas, atsižvelgiant į nustatytus tikslus. Atsižvelgiant į TFGR veiklą, Komisija turėtų atlikti visapusišką ex post vertinimą. Šie veiksmai yra itin svarbūs vertinant TP veiksmingumą ir (arba) koreguojant jos teikimą.

7 rekomendacija

Siekiant tvarių rezultatų, TP daugiausiai turėtų būti skirta stiprinti nacionalinių administracijų gebėjimus. Ji turėtų būti teikiama siekiant užtikrinti veiklos tęstinumą ir reformų tvarumą, t. y. įtvirtinant juos į vietos valdymo metodus.

Šią ataskaitą priėmė IV kolegija, vadovaujama Audito Rūmų nario Milan Martin CVIKL, 2015 m. lapkričio 11 d. Liuksemburge įvykusiame posėdyje.

Audito Rūmų vardu

Pirmininkas
Vítor Manuel da SILVA CALDEIRA

Priedai

I priedas

TP projektų apžvalga pagal politikos sritis

Viešojo sektoriaus reforma

Administracinė reforma centriniu lygmeniu

1.Nuolatinio tarpžinybinio generalinio sekretoriato reformos koordinavimui ir įgyvendinimui įsteigimas;

2.Dvejų metų strategijos ir veiksmų plano dėl centrinės administracijos reformos priėmimas;

3.Graikijos ministerijų vidaus struktūros įvertinimas ir reorganizacija (centriniu ir decentralizuotu lygmenimis);

4.Žmogiškųjų išteklių strategijos nustatymas (įdarbinimo procedūros, karjeros valdymas, mokymas, judumas ir kt.); Visų žmogiškųjų išteklių tarnybų organizavimo ministerijose nurodymų parengimas koordinuojant MAREG.

Administracinė reforma regioniniu / vietos lygmeniu

5.Savanoriška judumo programa savivaldybių personalui;

6.Bendrijos vidaus judumo ir vertinimo procesas;

7.E. vyriausybės strategija (svarbiausias Graikijos skaitmeninės strategijos komponentas).

Biudžetas ir mokesčiai

Pajamų administravimas

8.Organizavimas ir valdymas;

9.Skolų surinkimo ir valdymo stiprinimas;

10.Mokesčių mokėtojų audito funkcijos pertvarkymas;

11.Didelių korporatyvinių mokesčių mokėtojų kontrolės gerinimas;

12.Didelį turtą turinčių asmenų ir dideles pajamas gaunančių savarankiškai dirbančių asmenų kontrolės plėtojimas;

13.Ginčų dėl mokesčių sprendimo sistemos stiprinimas;

14.Šveicarijos ir Graikijos susitarimas dėl mokesčių.

Mokesčių politika

15.Teisinės sistemos gerinimas, visų pirma peržiūrint pajamų mokesčio kodeksą, mokesčių procedūros kodeksą ir apmokestinamo turto teisės aktus;

16.PVM teisės aktų ir sukčiavimo PVM srityje pažangos peržiūra.

Viešųjų finansų valdymas

17.Biudžeto rengimo modernizavimas;

18.Mokėjimų procesų gerinimas;

19.Fiskalinių ataskaitų teikimo gerinimas;

20.Viešųjų finansų valdymo įstatymų, institucijų ir sistemų stiprinimas;

21.Finansų apskaitos kodeksas ir apskaitos teisės aktai.

Graikijos audito rūmai

22.Graikijos audito rūmų ryšių su parlamentu ir kitomis susijusiomis suinteresuotosiomis šalimis stiprinimas;

23.Metinės audito programos rengimas ir įgyvendinimas;

24.Finansinio audito gebėjimų stiprinimas vykdant bandomuosius auditus.

Kovos su pinigų plovimu ir korupcija priemonės

Pinigų plovimas ir mokesčių slėpimas

25.Parengti gaires, skirtas pinigų plovimo priemonių taikymui siekiant nustatyti mokesčių slėpimą, nurodant uždavinius, tikslus, prioritetus ir veiksmų, kuriuos turi vykdyti vyriausybės departamentai, teisėsaugos institucijos, prokuratūros ir priežiūros institucijos, tvarkaraštį;

26.Sugriežtinti finansinių institucijų ir kitų atskaitingų subjektų informacijos apie mokesčių slėpimą finansinės žvalgybos skyriui teikimą;

27.Pagerinti finansinės žvalgybos skyriaus analitines priemones ir kvalifikaciją mokesčių slėpimo srityje;

28.Sustiprinti finansinius tyrimus ir teisėsaugą mokesčių slėpimo srityje;

29.Sustiprinti koordinavimą tarp institucijų, dalyvaujančių kovos su pinigų plovimu tinkle;

30.Sustiprinti informacijos mainus.

Korupcija

31.Parengti gaires, nurodant uždavinius, tikslus, prioritetus ir veiksmų, kurie turi vykdomi, tvarkaraštį;

32.Parengti bendrą nacionalinę kovos su korupcija strategiją;

33.Sustiprinti koordinavimą, taip pat dalyvaujant nacionaliniam koordinatoriui;

34.Sustiprinti prevenciją, informuotumo didinimą ir viešąjį principingumą;

35.Sustiprinti finansinius tyrimus ir patraukimą baudžiamojon atsakomybėn korupcijos srityje, visų pirma didelės rizikos sektoriuose;

36.Sustiprinti informacijos mainus;

37.Sustiprinti teisinę sistemą.

Verslo aplinka

38.Pagerinti verslo vykdymo rodiklio balus supaprastinant verslo procedūras (trijų rodiklių: verslą pradedančių įmonių, turto registravimo ir statybos leidimų gavimo).

Prekybos lengvinimas

39.Procedūrų prieš muitinę (sertifikatų ir eksporto licencijų gavimas) supaprastinimas ir susietos elektroninės sistemos (vieno langelio sistemos) sukūrimas eksporto srityje;

40.Muitinės procedūrų supaprastinimas;

41.Muitinė: muitinės administracijos reorganizacija ir reforma;

42.Eksporto skatinimas;

43.Įmonėms tenkančios administracinės naštos sumažinimas;

44.Verslą ribojančių reglamentų peržiūra;

45.Viešieji pirkimai;

46.Viešojo sektoriaus darbai;

47.Investicijų patvirtinimo ir licencijų supaprastinimas;

48.Verslo parkai;

49.Verslo aplinkos reformų ekonominė analizė;

50.MVĮ politika: panaikinti reguliavimo, administracines ir teisines kliūtis, kurios apsunkina MVĮ veiklą, įskaitant su galimybėmis gauti finansavimą susijusių aspektų išnagrinėjimą.

Reguliuojamų profesijų ir veiklos liberalizavimas

51.Reglamento, kuriuo liberalizuojamos reguliuojamos profesijos ir veiklos, pataisos peržiūra;

52.Projektas, kuriuo įvertinamas profesijų liberalizavimo poveikis: advokatai ir notarai, architektai ir inžinieriai, santechnikai ir elektrikai, atestuoti buhalteriai, uosto krovikai;

53.Tam tikros rezervuotos ir bendros veiklos panaikinimas.

Finansų įstaigos

Bankininkystė

54.Pertvarkymo proceso bankų ir draudimo sektoriuje įgyvendinimas.

Draudimas

55.Draudimo garantijų schemų reforma;

56.Graikijos administracija (Graikijos bankas) analizuoja draudimo sektoriaus pajėgumą įgyvendinti socialinio draudimo / pensijų sistemas laikantis pertvarkytų reikalavimų pagal ES teisinę sistemą;

57.Politikos suformavimas ir Graikijos banko teisėkūros pasiūlymo parengimas profesinių pensijų srityje.

Galimybės gauti finansavimą

58.Augimo skatinimo institucija Graikijoje;

59.ETEAN rizikos valdymas;

60.Skolinimo tikslai;

61.Bankų / MVĮ dialogo platforma;

62.Informacijos portalo (espa.gr), skirto MVĮ finansavimo galimybėms, pagerinimas / valdymo srautų priemonės, skirtos MVĮ prašymų dėl finansavimo tvarkymui, sukūrimas;

63.Parama finansinių priemonių paramos schemos plėtojimui, siekiant pakeisti trūkstamą įkeičiamą turtą ir taip sudaryti palankesnes sąlygas paskolų MVĮ teikimui;

64.Parama finansinių priemonių paramos schemų plėtojimui;

65.Mikrokreditas / mikrofinansai: bandomųjų projektų pradėjimas;

66.Mikrokreditas / mikrofinansai: mikrokredito institucijų ne bankų sektoriuje įsteigimas;

67.Mikrofinansų teisinė sistema.

Privatizacija ir žemės registras

68.Nekilnojamasis turtas;

69.Žemės registras;

70.Žemės naudojimas ir žemės planavimas;

71.Oro uostai;

72.Uostai.

Vanduo

73.Reglamentavimo pagrindo, kainų politikos ir licencijos pakeitimo (EYDAP) įgyvendinimas, išmokų iš valstybės sureguliavimas;

74.EYATH kainų politikos suderinimas su kitomis vandens tiekimo įmonėmis, specialaus vandens sekretoriato personalo valdymas ir veikla, vandens sektoriaus reguliuojančios institucijos stiprinimas.

Teismų reforma

75.E. teisingumas;

76.Tarpininkavimas;

77.Statistinių duomenų teisingumo srityje surinkimas;

78.Civilinio proceso kodekso peržiūra;

79.Teisininko kvalifikacijos pasiekiamumas;

80.Įvesti neteisminį ginčų sprendimą nagrinėjant administracinius klausimus;

Sanglaudos politika

81.Prioritetiniai projektai;

82.Atliekų tvarkymas;

83.Struktūrinių fondų valdymo ir kontrolės sistemos supaprastinimas ir naujo įstatymo 2014–2020 m. laikotarpiui parengimas.

84.Energetika;

85.Aviacija;

86.Turizmas;

87.Logistika;

88.Elektroniniai ryšiai.

Darbas ir socialinis draudimas

89.Parama socialinės ekonomikos Graikijoje plėtrai;

90.Viešojo įdarbinimo tarnybos (OAED) darbo modernizavimas;

91.Darbo inspekcijos (SEPE) darbo plėtojimas;

92.Kova su jaunimo nedarbu;

93.Užimtumo veiksmų planas;

94.Laikinos darbo agentūros;

95.Kolektyviniai atleidimai iš darbo;

96.Socialinio draudimo įmokos;

97.Socialinio draudimo sistemų peržiūra;

98.Socialinės gerovės apsaugos tinklas;

99.Švietimas.

Inovacijos

100.Naujo mokslinių tyrimų ir inovacijų įstatymo priėmimas;

101.Inovacijų gairių rengimas ypatingą dėmesį skiriant „išmaniosios specializacijos strategijai“.

Sveikata

Sveikatos reforma

102.Viešojo sveikatos sektoriaus reformos išsamios programos įgyvendinimas („Veiksmai sveikatai“).

103.Farmacijos politika – kainų nustatymas ir kompensavimas;

104.E. sveikata;

105.Su diagnoze susijusios grupės ir ligoninių valdymas;

106.Sveikatos turizmas;

107.Pirminė sveikatos apsauga;

108.Nacionalinės sveikatos apsaugos paslaugų teikimo organizacijos (EOPYY) administravimas, organizavimas, pareigos ir įgaliojimai;

109.Nacionalinės sveikatos sistemos žmogiškieji ištekliai;

110.Visuomenės sveikata;

111.Viešieji pirkimai.

Vidaus reikalai

112.Prieglobsčio ir migracijos departamento reforma;

113.Pagerinti Graikijos pajėgumą įsisavinti SOLID lėšas;

114.Viešieji pirkimai, susiję su SOLID lėšomis;

115.Spartinti ir gerinti su migracija susijusį apeliacijos procesą;

116.Institucijų gebėjimų pasinaudoti Struktūriniais fondais migracijos srityje stiprinimas.

Valstybės pagalbos valdymas ir pažeidimai

117.Valstybės pagalba;

118.Pažeidimai.

Šaltinis: TFGR projektų sąrašas pagal politikos sritis.

II priedas

Audituotų TP projektų apžvalga

Politikos sritys
Aprašymas
TP būdai

Viešasis administravimas (viešojo sektoriaus reforma)
Vyriausybės koordinavimo generalinio sekretoriato (GSCO) įsteigimas

Dvejų metų strategijos ir veiksmų plano dėl centrinės administracijos reformos priėmimas

Graikijos ministerijų vidaus struktūros įvertinimas ir reorganizacija (centriniu ir decentralizuotu lygmenimis)

Žmogiškųjų išteklių strategijos nustatymas (įdarbinimas, karjeros valdymas, mokymas, judumas, vadovų įdarbinimas, darbuotojų vertinimas)
Du komandiruoti ekspertai Graikijos centrinėje administracijoje

Mažos vertės sutartis:
Pagalbinės paslaugos, skirtos reformuoti centrinę administraciją (sutarties vertė 15 000 eurų, tikrosios išlaidos 10 500 eurų).

Didelės sutartys:
Sutartis su nacionaline plėtros agentūra (sutarties vertė 750 000 eurų, tikrosios išlaidos 304 000 eurų).

Komandiruotės:
Iš ESF centrinio biudžeto finansuojamos ekspertų komandiruotės, papildomos komandiruotės finansuojamos pagal AROP ir pagal sutartį su nacionaline plėtros agentūra.

Pajamų administravimas (biudžetas ir mokesčiai)
Skolų surinkimo ir valdymo stiprinimas

Didelių korporatyvinių mokesčių mokėtojų kontrolės gerinimas

Didelį turtą turinčių asmenų ir dideles pajamas gaunančių savarankiškai dirbančių asmenų kontrolės plėtojimas;
Trys komandiruoti ekspertai Graikijos centrinėje administracijoje

Komandiruotės:
Ekspertų komandiruotės, finansuojamos iš „Fiscalis“ ir ESF centrinio biudžeto

Didelės sutartys:
TVF, finansuojama iš ESF centrinio biudžeto ir apima, pavyzdžiui, skolų surinkimą (3,25 milijono eurų bendra sutarties vertė).

Nacionalinė plėtros agentūra, finansuojama iš ESF centrinio biudžeto (600 000 eurų biudžetas).

Verslo aplinka
įmonėms tenkančios administracinės naštos sumažinimas
Didelė sutartis:
Susitarimas dėl įnašų su EBPO, kurį pasirašė Administracinės reformos ministerija ir e. vyriausybė, finansuojama pagal Administracinės reformos VP (1,2 milijono eurų vertė).

Mažos vertės sutartis:
Sutartis dėl teisėkūros darbo su Graikijos teisės firma (15 000 eurų vertė).

Verslo aplinka
Reguliuojamų profesijų ir veiklos liberalizavimas: antrinių teisėkūros aktų peržiūra ir keitimas

Reguliuojamų profesijų ir veiklos liberalizavimas: profesijų liberalizavimo poveikio vertinimas

Tam tikros rezervuotos ir bendros veiklos panaikinimas
Mažos vertės sutartys:
Keturios sutartys su atskirais paslaugų teikėjais (50 000 eurų bendra vertė).

Finansavimo sąlygos (finansų įstaigos)
Augimo skatinimo institucija Graikijoje
TFGR personalo tiesioginė parama

Struktūriniai fondai (sanglaudos politika)
40 iš 181 prioritetinių projektų stebėjimas
TFGR personalo tiesioginė parama

III priedas

Audito metu aplankytos įstaigos

Įstaiga | Vizito tipas | Vizito tikslas
Graikijos specialiosios paskirties grupė | Audito vizitas | Interviu ir audito įrodymų rinkimas, susiję su TP projektais ir horizontaliais klausimais.
Europos Komisijos generalinis sekretoriatas | Audito vizitas | Interviu ir audito įrodymų rinkimas, susiję su horizontaliais klausimais.
Užimtumo, socialinių reikalų ir įtraukties generalinis direktoratas | Audito vizitas | Interviu ir audito įrodymų rinkimas, susiję su TP projektais Struktūrinių fondų ir viešojo administravimo srityse.
Mokesčių ir muitų sąjungos generalinis | Audito vizitas | Interviu ir audito įrodymų rinkimas, susiję su TP projektais mokesčių srityse.
Regioninės ir miestų politikos generalinis direktoratas | Audito vizitas | Interviu ir audito įrodymų rinkimas, susiję su TP projektais struktūrinių fondų srityje.
Administracinės reformos ministerija ir Graikijos Respublikos e. vyriausybė | Audito vizitas | Interviu ir audito įrodymų rinkimas, susiję su TP sutartimis, kurias pasirašė ministerija su EBPO, administracinės naštos mažinimo srityje.
Administracinės reformos ministerija ir Graikijos Respublikos e. vyriausybė (MAREG) | Informacijos rinkimo vizitai | Interviu, susijęs su TP projektais ir horizontaliais klausimais.
Graikijos Respublikos koordinavimo generalinis sekretoriatas (GSCO) | Informacijos rinkimo vizitai | Interviu, susijęs su TP projektais ir horizontaliais klausimais.
Nacionalinis viešojo administravimo ir vietos valdžios centras (EKDDA) | Informacijos rinkimo vizitai | Interviu, susijęs su TP projektais viešojo administravimo srityje.
Reguliavimo politikos mokslinių tyrimų institutas (INERP) | Informacijos rinkimo vizitai | Interviu, susijęs su TP projektais.
Nacionalinė plėtros agentūra | Audito vizitas | Interviu ir audito įrodymų rinkimas, susiję su įgaliojimų perdavimo susitarimu viešojo administravimo srityje.
EBPO | Informacijos rinkimo vizitai | Interviu, susijęs su susitarimu dėl įnašo administracinės naštos mažinimo srityje.
TVF | Audito vizitas | Dviejų susitarimų dėl įnašo mokesčių srityje auditas.

Šaltinis: Audito Rūmai.

IV priedas

Susitarimas dėl įnašo tarp administracinės reformos ministerijos, e. valdymo ir EBPO dėl administracinės naštos sumažinimo Graikijoje

Graikijos ekspertų profilis ir užduotys

οProjekto metodika rėmėsi prielaida, kad bus glaudžiai bendradarbiaujama su Graikijos viešąja administracija.

ο13 ekspertų grupių (iš viso 75 nariai) atrinktos taikant atvirą kvietimo procedūrą.

οReikalaujami įgūdžiai apėmė geras žinias apie reglamentavimo sistemą susijusioje srityje, labai gerus anglų k. įgūdžius ir gebėjimą pristatyti sudėtingą medžiagą.

οGraikijos ekspertai buvo atsakingi už duomenų apie susijusią reglamentavimo sistemą, siekiant išanalizuoti administracinę naštą, pateikimą ir vykdė ryšių palaikymo centrų funkciją atitinkamose ministerijose.

Graikijos ekspertų priduodamų rezultatų kokybė

οAtrinktų ekspertų profiliai ne visiškai atitiko pradinius reikalavimus:

i.riboti rašymo sudėtingomis temomis anglų k. įgūdžiai.

ii.nepakankamos žinios apie Graikijos teisinę sistemą ir specialius teisės aktus (tik 4 iš 13 grupės vadovų atstovavo už konkrečius teisės aktus atsakingoms susijusioms ministerijoms).

iii.dalyvavimas projekte ne visu etatu.

οVykdant projektą Graikijos ekspertų pateiktų duomenų kokybė buvo ypač didelė problema, nežiūrint į tai, kad remiantis EBPO, projektas galiausiai buvo sėkmingai užbaigtas panaudojant kitais būdais surinktus duomenis.

οSiekdama sumažinti riziką, EBPO nusprendė teisės aktų visuose 13 sektorių analizę perduoti vykdyti keturioms teisinėms įmonėms.

TFGR dalyvavimas

οDalyvavimas darbo grupėse, tarpininkavimas tarp Graikijos institucijų ir paslaugų teikėjų, siekiant pagerinti sutarčių valdymą (jį TFGR laikė nepatenkinamu).

οTarpžinybinių konsultacijų, siekiant patikrinti reglamentų atitiktį ES teisės aktams, koordinavimas.

V priedas

TFGR vaidmuo teikiant techninę pagalbą pagal politikos sritis

Administracinės naštos mažinimas (verslo aplinka)

οVisų pirma tarpininkas, kurio tikslas – pagerinti koordinavimą tarp Graikijos valdžios institucijų, EBPO ir kitų Komisijos tarnybų.

οJi nedalyvavo paslaugų teikėjo atrankoje, EBPO ir Graikijos institucijų sutartiniuose santykiuose ar įgyvendinimo stebėjime.

οDalyvavo keturiuose iš aštuonių aukšto lygio komitetų posėdžiuose.

οProjektų įgyvendinimo apžvalga, dalyvavimas darbo susirinkimuose, pastabų apie ataskaitos projektą teikimas ir tarpžinybinių konsultacijų su 11 Komisijos generalinių direktoratų organizavimas.

οSpecialios TP, skirtos remti rekomendacijų įgyvendinimą, teikimas po projekto užbaigimo.

Reguliuojamų profesijų liberalizavimas (verslo aplinka)

οApibrėžė technines užduotis remiantis SM reikalavimais ir Graikijos institucijų prašymais.

οParama vykdant sutarties skyrimo procedūrą (paslaugų teikėjų pirminė atranka, ryšiai su kandidatais).

οSu ataskaitomis susijusių priduodamų rezultatų stebėjimas (pastabos dėl ataskaitų projektų, galutinis vertinimas).

οGlaudus bendradarbiavimas su Graikijos institucijomis (reguliarūs susitikimai, susirašinėjimas, TP pritaikymas prie jų poreikių ir lūkesčių).

Viešasis administravimas (viešojo sektoriaus reforma)
Bendras vaidmuo:

οTęstinė parama steigiant koordinavimo generalinį sekretoriatą (GSCO), be kita ko, pasitelkiant komandiruotą ekspertą.

οParama nustatant „Centrinės administracijos reformos dvimetę strategiją ir veiksmų planą“, visų pirma pasitelkiant TFGR komandiruotą ekspertą (dalyvavusį rengiant pradinę strategiją).

οParama „Graikijos ministerijų įvertinimui ir reorganizacijai“ pagal išorės ilgalaikę sutartį, kurios vykdymo lygis vis dėlto buvo mažas (55 % po 1,5 metų nuo vykdymo pradžios), kadangi nepakako prašymų suteikti konkrečią TP.

οTP veiklos stebėjimas ir koordinavimas žmogiškųjų išteklių strategijos srityje; tiesioginį indėlį suteikė srities vadovas ir išorės rangovas.

Sutartis su nacionaline plėtros agentūra:

οRangovui suteikė visą svarbią informaciją ir dokumentus.

οPalaikė ryšius su Graikijos institucijomis ir skatino ES, kaip paramos ir finansavimo šaltinio įgyvendinant veiksmus, matomumą.

οPaskirstė nacionalinės plėtros agentūros gautas ekspertų ataskaitas ir priduodamus rezultatus susijusioms Graikijos institucijoms.

οParėmė ekspertų atranką apibrėždama atrankos kriterijus.

Pajamų administravimas (biudžetas ir mokesčiai)

οBendras vaidmuo: nustatė technines užduotis, įdarbino ekspertus, pristatė jiems TP užduotis ir sudarė galimybę jų darbo rezultatus panaudoti teikiant bendrą TP.

οTVF sutartys: parengė technines užduotis ir vedė šioje srityje vykstančių pokyčių apžvalgą. Nebuvo atlikta struktūrizuota rezultatų analizė, rangovui buvo suteikta tik neformali grįžtamoji informacija (nepateikiant nuorodos į veiklos rezultatų rodiklius).

Struktūriniai fondai (Sanglaudos politika)

οTiesioginis TP teikimas pasitelkiant TFGR personalą (įskaitant komandiruotus ekspertus) – Graikijos institucijoms buvo suteikta reali techninė pagalba, kurios apimtis ir kokybė leido pasiekti didelį poveikį.

Komisijos atsakymas

Santrauka

I

Komisija palankiai vertina Audito Rūmų specialiąją ataskaitą dėl techninės pagalbos Graikijai teikimo.

Komisija, remdamasi toliau pateikiamo pagrindinio scenarijaus analize, nusprendė sudaryti Graikijos specialiosios paskirties grupę (angl. TFGR):

–2010 m. gegužės mėn. Graikijos vyriausybė tarptautinės bendruomenės paprašė finansinės paramos. 2010 m. Euro grupė sutiko pagal pirmąją finansinės paramos programą suteikti dvišales 80 mlrd. EUR paskolas. TVF įsipareigojo suteikti dar 30 mlrd. EUR.

–Už tai Graikija paprašyta įgyvendinti struktūrines reformas ir fiskalines priemones, kad būtų modernizuota valstybė, užtikrintas finansinis ir fiskalinis stabilumas, sustiprinta ekonomika, kaip reikalaujama pirmosios finansinės paramos programos – makroekonominio koregavimo programos – sąlygose.

–Tačiau pasirodė, kad pradinių Graikijos valdžios institucijų veiksmų nepakako, o struktūrinių reformų įgyvendinimo pažanga ne tokia gera, kokios tikėtasi, nepaisant to, kad Graikija galėjo naudotis visomis teisinėmis, reguliavimo ir finansinėmis ES priemonėmis (pvz., struktūriniais fondais, programa „Fiscalis“ ir kt.).

–Graikijos valdžios institucijos pripažino savo administracinių gebėjimų trūkumus ir sunkumus, kurių patyrė vykdydamos išsamią reformų programą per labai trumpą laiką, ir Komisijos paprašė padėti joms vykdyti būtinas struktūrines reformas.

Taigi Komisija mano, kad išsami poreikių analizė buvo parengta ir remdamasi ja Komisija galėjo priimti politinį sprendimą, kad galėtų reaguoti į skubų Graikijos prašymą: Komisijos Pirmininkas ėmėsi iniciatyvos koordinuoti veiksmus, kurių imtasi Komisijos lygmeniu, ir pasiūlė išsamų Komisijos tiesiogiai valdomų techninės pagalbos priemonių, skirtų ES ir TVF koregavimo programos vykdymui remti ir ES lėšų panaudojimui paspartinti, rinkinį.

Esant tokioms aplinkybėms buvo nuspręsta sudaryti Graikijos specialiosios paskirties grupę. Ši grupė koordinavo įvairius su technine pagalba susijusius veiksmus ir padėjo Graikijos valdžios institucijoms valdyti techninės pagalbos lėšas, už kurias šios buvo tiesiogiai atsakingos.

Komisijos nuomone, sąvoka „techninės pagalbos programa“ turėtų būti suprantama atsižvelgiant į Graikijos specialiosios paskirties grupei nustatytus įgaliojimus.

Į techninės pagalbos priemonių rinkinį, dėl kurio sprendimą priėmė Komisija, o koordinuoti turėjo TFGR, neįtrauktos lėšos ir sutartys, tiesiogiai valdomos Graikijos valdžios institucijų, todėl Komisija už tai neatsakinga. Už Graikijos valdžios institucijų valdomas lėšas tiesiogiai atsakingos pačios institucijos.

Su technine pagalba susijusi veikla (su technine pagalba susijusi veikla, dėl kurios Komisija pasirašė tiesiogines sutartis su tarptautinėmis organizacijomis, nacionalinėmis agentūromis ir valstybių narių ekspertais), už kurią atsakinga Komisija, centriniu lygmeniu finansuojama Europos socialinio fondo (ESF) ir Europos regioninės plėtros fondo (ERPF) pagal Bendrųjų nuostatų reglamento (ES) Nr. 1303/2013 58 straipsnį. Šios lėšos turi būti atskirtos nuo techninei pagalbai skirtų veiksmų programos lėšų, kurias Graikijos valdžios institucijos naudoja pagal Bendrųjų nuostatų reglamento (ES) Nr. 1303/2013 59 straipsnį, kad galėtų sudaryti sutartis ir finansuoti techninės pagalbos veiklą, taikydamos pasidalijamojo valdymo principą. Taigi pastarųjų lėšų negalima laikyti vienos bendros techninės pagalbos programos dalimi.

TFGR stebėjo, kaip įgyvendinama techninės pagalbos veikla, už kurią ji buvo tiesiogiai atsakinga. Taikant pasidalijamojo valdymo principą, atsakomybė už pavienių projektų rengimą, stebėseną ir įgyvendinimą tenka valstybėms narėms. Komisija, remdamasi teikiamomis programų ataskaitomis, stebi, kaip siekiama sutartų riboženklių.

IV

Informacija apie didelę techninės pagalbos programą pateikiama Komisijos atsakyme į I dalies pastabas.

Komisija pripažįsta, kad TFGR ne visada turėjo įtakos reformų pažangai, tačiau tai reikėtų vertinti atsižvelgiant į platesnes politines aplinkybes ir kompetencijos paskirstymą valstybėms narėms bei Europos Sąjungos institucijoms. Už struktūrinių reformų įgyvendinimą buvo ir tebėra atsakingos Graikijos valdžios institucijos, o TFGR, gavusi prašymą, galėjo patarti arba padėti Graikijos valdžios institucijoms.

TFGR niekada nebuvo suteikta įgaliojimų ar galių įgyvendinti reformas, kad ir ko būtų norėjusios Graikijos valdžios institucijos.

Komisijos atsakymas į antraštės „Nevientisas subjektas“ (prieš V dalį) pastabą

Atsižvelgiant į TFGR grupės gebėjimą prisitaikyti prie greitai kintančios aplinkos, taip pat į jos pasitvirtinusius techninės pagalbos teikimo būdus, ši grupė buvo lanksti.

Todėl Komisija nesutinka, kad TFGR reikėtų laikyti nevientisu subjektu.

V

Kalbant apie Komisijos strategiją sudarant TFGR, Graikijos makroekonominio koregavimo programoje nustatyta bendroji strateginė TFGR suteiktų įgaliojimų ir darbų kryptis, o grupės veiklos struktūra ir valdymas nustatyti taip, kad būtų galima greitai reaguoti į sudėtingas ir kintančias aplinkybes. Pasirinkus kokią nors kitą galimybę, užuot sudarius TFGR, būtų prireikę ilgo teisėkūros proceso, nes būtų reikėję keisti jau galiojančius reglamentus dėl lėšų, kurias būtų galima naudoti reformoms įgyvendinti, teikimo.

Komisija TFGR sudarė pirmiausia siekdama Graikijos valdžios institucijoms suteikti techninę pagalbą, reikalingą įgyvendinant svarbiausias programos dalis, taip pat padėti geriau panaudoti ES struktūrinių fondų lėšas. Sudarius TFGR, gerokai pagerėjo Graikijai jau teikiamos pagalbos kokybė ir išsiplėtė jos mastas.

TFGR buvo aiškiai nustatyta užduotis padėti Graikijos valdžios institucijoms įgyvendinti makroekonominio koregavimo programos sąlygas, dėl kurių susitarta su jų kreditoriais. (Žr. atitinkamus TFGR įgaliojimus: 1) „Nustatyti ir koordinuoti, glaudžiai bendradarbiaujant su Graikija ir pasinaudojant kitų valstybių narių indėliu, techninę pagalbą, kurios reikia Graikijai įgyvendinant ES / TVF pertvarkymo programą“; 2) „Padėti atitinkamoms Graikijos institucijos išsamiai nustatyti, kokią techninę pagalbą reikėtų teikti“).

Todėl Graikijos specialiosios paskirties grupėje nustatytas planavimo ciklas atitiko šias bendras aplinkybes, ir į sprendimo procesą buvo įtrauktos įvairios techninės pagalbos teikimo galimybės, taigi užtikrintas reikiamas lankstumas. Prioritetiniai veiksmai nustatyti remiantis: 1) Graikijos valdžios institucijų prašymais; 2) makroekonominio koregavimo programoje nurodytomis sąlygomis; be to, reikėjo derintis prie derybų rezultatų.

Nors politinė padėtis Graikijoje buvo labai nestabili, bendradarbiaujant su bendrų techninės pagalbos veiksmų sričių vadovais, TFGR pavyko išlaikyti visuotinę techninės pagalbos sistemos darną.

VI

Komisija nustatė tvirtą TFGR struktūrą, ją nustatant tinkamai atsižvelgta į grupei suteiktus įgaliojimus ir techninės pagalbos teikimo aplinkybes. Pasirodė, kad tai sėkmingas su techninės pagalbos teikimu susijęs pavyzdys. Taip pat žr. Komisijos atsakymus į IV ir V dalių pastabas.

VII

TFGR veikla buvo finansuota ir veiklos biudžetas sudarytas visiškai laikantis teisinės sistemos ir galiojančių Komisijos taisyklių ir procedūrų. TFGR techninės pagalbos projektai, dėl kurių susitarta su Graikijos valdžios institucijomis, finansuoti lėšomis, kurias centralizuotai valdė Komisija, lėšų skyrimas buvo patvirtintas keliais vienas po kito Komisijos priimtais finansavimo sprendimais. Taigi techninės pagalbos veiklos finansavimas atitiko įprastus skaidrumo standartus, o atitinkami Komisijos sprendimai buvo viešai skelbiami.

Procedūros, kurių TFGR laikėsi tarptautinėms organizacijoms ar nacionalinėms agentūroms skirdama ilgalaikes sutartis, taip pat atitiko Finansiniame reglamente nustatytas procedūras, taikymo taisykles ir sprendimų priėmimo procesą, taip pat buvo atlikta reikiamos techninio lygmens patirties ir paslaugų teikėjų specializacijos lygmens analizė. Komisijos lygmeniu (keturių ir šešių ramsčių vertinimas) atliktas visų pasirinktų nacionalinių agentūrų ir tarptautinių organizacijų auditas, patvirtinta, kad visos jos turi tinkamos patirties, susijusios su sutarčių, finansuojamų iš ES biudžeto, valdymu.

Komisija sutinka, kad reikia apibrėžti tai, kas turi būti atlikta, ir numatyti tikėtinus sutarčių vykdymo rezultatus. Iš tikrųjų, finansiniuose reglamentuose ir preliminariosiose sutartyse su šešių ramsčių organizacijomis reikalaujama, kad projektai, laikantis aprašytos loginės sistemos, būtų grindžiami rezultatais, o sąlygos dėl ekonomiškumo turi būti nustatomos sutarties skyrimo proceso pradžioje. Tačiau reikėtų atkreipti dėmesį, kad nėra galimybių iš anksto apibrėžti, kokių konkrečių rezultatų turėtų pateikti paskirti ekspertai, taip pat kokių konkrečių rezultatų turėtų būti pasiekta vykdant visas sutartis, nes veiksmų ataskaita visada rengiama a posteriori.

VIII

Sistemingai stebėti techninę pagalbą TFGR gali tik tada, kai ji, kaip perkančioji organizacija, yra tiesiogiai atsakinga už tos pagalbos teikimą. Komisija atkreipia dėmesį, kad, taikant pasidalijamojo valdymo principą, atsakomybė už pavienių projektų rengimą, stebėseną ir įgyvendinimą tenka valstybėms narėms. Valstybės narės nacionalinė institucija skiria audito institucijas stebėti, ar tos šalies valdymo ir stebėsenos sistema yra veiksminga. Remdamasi valstybių narių ataskaitomis, teikiamomis įgyvendinant programas (informacijos apie pavienių politikos prioritetų įgyvendinimo pažangą iš valstybių narių prašyta ad hoc), Komisija stebi, kaip siekiama sutartų riboženklių. Todėl, nors TFGR stebėjo, kaip teikiama techninė pagalba, už kurią ji, kaip perkančioji organizacija, buvo tiesiogiai atsakinga, už reformų įgyvendinimą buvo atsakinga Graikija.

IX

Komisija pripažįsta, kad techninės pagalbos poveikis bendrai reformų pažangai buvo nevienodas. Tai reikėtų vertinti atsižvelgiant į platesnes politines aplinkybes ir kompetencijos paskirstymą valstybėms narėms bei Europos Sąjungos institucijoms. Už (struktūrinių) reformų įgyvendinimą buvo ir tebėra atsakingos Graikijos valdžios institucijos, o TFGR, gavusi prašymą, galėjo patarti arba padėti Graikijos valdžios institucijoms.

Mūsų rekomendacijos

Taip pat žr. Komisijos atsakymus į 1–7 dalių pastabas.

Mūsų rekomendacijos a)

Komisija sutinka su rekomendacija Nr. 1.

Mūsų rekomendacijos b)

Komisija sutinka su rekomendacija Nr. 2.

Mūsų rekomendacijos c)

Komisija sutinka su rekomendacija Nr. 3.

Mūsų rekomendacijos d)

Komisija sutinka su rekomendacija Nr. 4.

Komisija techninę pagalbą turi teikti laikydamasi teisinės ir reguliavimo sistemų.

Mūsų rekomendacijos e)

Komisija sutinka su rekomendacija Nr. 5.

Paslaugų teikėjų atrankos procedūros – finansavimo reglamente nustatytos procedūros, taip pat procedūros, kurių laikosi visos Komisijos tarnybos, susijusios su techninės pagalbos teikimu Graikijos valdžios institucijoms.

Taip pat žr. Komisijos atsakymą į VII dalies pastabas.

Mūsų rekomendacijos f)

Komisija sutinka su rekomendacija Nr. 6 ir sistemingai stebės techninę pagalbą, už kurios teikimą ji, kaip perkančioji organizacija, tiesiogiai atsakinga.

Mūsų rekomendacijos g)

Komisija sutinka su rekomendacija Nr. 7.

Ateityje vykdydama veiklą Struktūrinių reformų rėmimo tarnyba pabrėš šį gebėjimų stiprinimo aspektą.

Įvadas

03

Informacija apie nuoseklią techninės pagalbos Graikijai programą pateikiama Komisijos atsakyme į I dalies pastabas.

Sudarius TFGR, siekta suformuoti naują požiūrį ir pašalinti esamų priemonių trūkumus, padidinti Komisijos indėlio poveikį krizės metu ir padėti Graikijai įgyvendinti reikiamas reformas.

07

Kalbant apie TFGR veiklą, Komisija iš savo tarnybų ir valstybių narių sutelkė specialią ekspertų grupę ir leido Graikijos valdžios institucijoms naudotis jos paslaugomis. Atsižvelgdama į poreikius ir aplinkybes TFGR rinkosi tinkamiausią požiūrį ir tinkamiausiai naudojosi ištekliais, įskaitant, be kita ko, tai, kad Graikijos ministerijose ir administracijos įstaigose ėmė dirbti Komisijos, tarptautinių organizacijų, nacionalinių agentūrų ekspertai ir (arba) kitų valstybių narių aukšto lygio valstybės tarnautojai, buvo rengiami praktiniai seminarai ir skiriami ekspertai trumpam laikui.

I Dalis

Komisijos atsakymas į antraštės „I Dalis. TFGR turėjo funkcionalią veiklos struktūrą, tačiau trūko strategijos ir atskiro biudžeto“ (prieš 15 dalį) pastabą

Komisija mano, kad TFGR strategija buvo grindžiama susitarimo memorandumu ir Graikijos prašymu suteikti techninę pagalbą. Žr. atsakymą į V dalies pastabas, taip pat toliau išdėstytas su šiuo skirsniu susijusias dalis.

Komisijos atsakymas į antraštės „TFGR buvo įsteigta vėlai, palyginti su programos pradžia, ir nebuvo įvertintos alternatyvos“ (prieš 15 dalį) pastabą

Atsižvelgusi į Graikiją apėmusią krizę, Komisija pasirinko tinkamą techninės pagalbos teikimo struktūrą.

TFGR buvo sudaryta, kai tik Graikija Komisijai pateikė techninės pagalbos pašymą ir Komisija priėmė politinį sprendimą Graikijai tą pagalbą suteikti.

Norint geriau suprasti, kaip ir kodėl TFGR įsteigta, vertėtų prisiminti, kad Komisija reagavo iškart, kai tik problemos išryškėjo, ir veikė skubiai, nors pajėgumų ir trūko.

17

Techninės pagalbos ad hoc grupes naikinant ir sudarant iš naujo, kaip buvo Graikijoje ar Kipre, galima netekti svarbios patirties, praktinių žinių ir veiksmingumo. Todėl, žinodama, kad įgyvendinant reformas dar bus sunkumų, Komisija nusprendė įsteigti Paramos struktūrinėms reformoms tarnybą, kuri Komisijoje veiktų nuolat, bet lanksčiai, turėtų platesnių įgaliojimų, konkrečiai reikalingos patirties ir teiktų praktinę techninę paramą rengiant ir įgyvendinant bet kurios valstybės narės, prašančios pagalbos, augimą skatinančias administracines ir struktūrines reformas.

18

Atsižvelgusi į Graikiją apėmusią krizę Komisija pasirinko tinkamą techninės pagalbos teikimo struktūrą. Komisija pripažino, kad tikrai reikia plėsti techninę paramą, kurią Graikija gali gauti, ir Graikijos administracijai teikti daugiau techninės pagalbos, kad reformos būtų sparčiau įgyvendinamos. TFGR rėmėsi Komisijos turimomis gausiomis žiniomis ir patirtimi.

Kadangi įgaliojimai grupei buvo suteikti ribotam laikui, jokios kitos jos veiklos procedūros nesvarstytos. Tačiau administracinės ir darbuotojų samdymo tvarkos peržiūra buvo atliekama bent kartą per metus, rengiant biudžeto projektą ir vykdant biudžeto procedūrą, taip pat vykdant tarpuskaitos procedūrą.

Komisijos atsakymas į antraštės „Nebuvo pagrindinės strategijos“ (prieš 19 dalį) pastabą

Sudarydama TFGR, Komisija laikėsi nuomonės, kad Graikijos makroekonominio koregavimo programa yra bendra strategija, ir ja grindė grupės įgaliojimus ir veiklą. TFGR veiklos struktūra ir valdymas buvo nustatyti taip, kad būtų galima greitai reaguoti į kintančias aplinkybes, kurios darėsi vis sudėtingesnės. Komisija TFGR sudarė pirmiausia siekdama Graikijos valdžios institucijoms suteikti techninę pagalbą, reikalingą įgyvendinant svarbiausias programos dalis, taip pat padėti geriau panaudoti ES struktūrinių fondų lėšas. Sudarius TFGR, gerokai pagerėjo Graikijai jau teikiamos pagalbos kokybė ir išsiplėtė jos mastas.

19

Komisija primena, kad TFGR ne tik turėjo strategiją, pagrįstą makroekonominio koregavimo programa, bet ir 2011 m. spalio 11 d. Komisijos narių kolegijai pateikė bendrą programos veiklos planą pagal temines sritis ir darbo tvarką, plane buvo aiškiai nurodyta ir paaiškinta struktūra, galimas finansavimas ir techninės pagalbos teikimo būdai; visiems suinteresuotiesiems subjektams (valstybėms narėms, tarptautinėms organizacijoms, nacionalinėms agentūroms ir Euro grupės darbo grupei) buvo pateikta aiški medžiaga apie vykdomos techninės pagalbos veiklos finansavimo būdus, galimas sumas (taikant centralizuotą ir pasidalijamojo valdymo principą) ir paspartinimo galimybę pagal ES Finansinį reglamentą. TFGR veikla šiais metodais buvo nuosekliai grįsta visą grupės gyvavimo laiką.

20

Komisija mano, kad padėdama Graikijos valdžios institucijoms nustatyti techninės pagalbos poreikius TFGR tinkamai vykdė savo įgaliojimus.

Taip pat labai svarbu laikytis esminio principo ir nustatyti, kad už reformų įvykdymą atsakinga pati šalis.

21

Išsamesnius argumentus žr. Komisijos atsakyme į V dalies pastabas.

22

Kalbant apie projektus, įgyvendinamus taikant pasidalijamojo valdymo principą, atsakomybė už pavienių projektų rengimą, stebėseną ir įgyvendinimą tenka valstybėms narėms. Remdamasi valstybių narių ataskaitomis, teikiamomis įgyvendinant programą (informacijos apie pavienių politikos prioritetų įgyvendinimo pažangą iš valstybių narių prašyta ad hoc), Komisija stebi, kaip siekiama sutartų riboženklių.

Kalbant apie veiklą, finansuojamą iš centralizuotai valdomo techninės pagalbos biudžeto, prieš pradedant derybas su rangovu, tinkamumas buvo tikrinamas kartu su administracinės reformos veiksmų programos vadovais, visų pirma buvo stengiamasi išvengti veiklos sutapimo.

23

Komisija pripažįsta, kad planuoti techninę pagalbą būtų lengviau, jeigu ES biudžete būtų atskirai skirta lėšų. Tačiau TFGR vis tiek labai gerai panaudojo turimą finansavimą.

Komisija mano, kad Graikijos valdžios institucijos išnaudojo ne visas struktūrinių fondų teikiamas techninės pagalbos finansavimo galimybes, nepaisant visos pagalbos, kurią TFGR teikė, kad lėšos būtų geriau panaudotos. Tačiau reikėtų atkreipti dėmesį, kad, suderinus su Komisijos tarnybomis, administracinės reformos veiksmų programos biudžetas buvo sumažintas tik tada, kai tapo aišku, kad kitaip Graikija tas lėšas (skirtas konkretiems metams) praras.

24

Biudžeto eilučių – jas visiškai kontroliuoja Komisija – gausos negalima laikyti trūkumu. Komisijos lygmeniu įprasta horizontaliesiems veiksmams finansuoti naudoti kelias biudžeto eilutes.

Be to, reikėtų pabrėžti, kad TFGR nebuvo suteiktas įgaliojimas atlikti sistemingos finansinės Graikijos valdžios institucijų per struktūrinius fondus finansuojamos ir pagal administracinės reformos veiksmų programą valdomos techninės pagalbos veiklos apžvalgos.

Už bendrą techninės pagalbos veiksmų programos apžvalgą atsakingos su ta veikla susijusios Komisijos tarnybos, o išsamų individualaus projektų sąrašo sąrašą turi valstybė narė, ir valstybė narė Komisijos tarnybų prašymu, kaip nustatyta reguliavimo sistemoje, turi jį joms pateikti.

Komisijos atsakymas į antraštės „FGR turėjo lanksčią vidaus organizaciją, tačiau personalo poreikiai nebuvo apibrėžti remiantis tinkama analize“ (prieš 25 dalį) pastabą

Komisija mano, kad ši antraštė turėtų būti geriau suformuluota atsižvelgiant į tai, kad dėl politinės padėties ir poreikio užtikrinti lankstumą didžiulės krizės aplinkybėmis nuolat kintant reikmėms, taip pat dėl to, kad reikėjo skubiai veikti, nebuvo galimybės ex ante nuspręsti dėl tam tikrų dalykų, pavyzdžiui, tikslaus darbuotojų paskirstymo.

26

Tai, kad darbuotojų skaičius ne visada siekė viršutinę ribą, netrukdė TFGR įprastai veikti.

II dalis

28

Dėl formuluotės „nuosekl[i] TP program[a]“, žr. Komisijos atsakymus į I ir 3 dalių pastabas.

32 Pirma įtrauka

Laikydamosi makroekonominio koregavimo programoje nustatytų sąlygų Graikijos valdžios institucijos su EBPO pasirašė dvi sutartis dėl techninės pagalbos. Nors Komisija (konkrečiai, Užimtumo, socialinių reikalų ir įtraukties GD) stebi kasdienę veiklą pagal veiksmų programą, už sutarčių su EBPO įgyvendinimą ir stebėseną atsakingos Graikijos valdžios institucijos, o EBPO buvo visiškai atsakinga už rezultatų turinį. Graikijos valdžios institucijų prašymu, TFGR padėjo Graikijos valdžios institucijoms ir EBPO tiksliai nustatyti susitarime numatytus rezultatus, inter alia naudojantis užsakomosiomis paslaugomis, susijusiomis su teisės aktų rengimu ir atitinkama patirtimi PVM ir įmonių teisės srityje, beje, tai ir buvo daryta įgyvendinant Audito Rūmų nagrinėtą administracinės naštos mažinimo projektą.

32 Antra įtrauka

Struktūrinių fondų srityje Komisija pasirūpino, kad Graikijai padėtų Portugalija. Abi valstybės narės sutiko, kad būtų naudinga keistis tam tikra patirtimi. Galimo bendradarbiavimo neįgyvendinus, nei kuri nors iš tų šalių, nei Komisija finansinių nuostolių nepatyrė.

34

Dėl TFGR vaidmens įgyvendinant projektą „Administracinė našta“ žr. Komisijos atsakymą į 32 dalies pastabas.

Komisijos atsakymas į antraštės „TFGR taikė TP teikimo būdų derinį, tačiau kai kurie būdai neatitiko tikslo“ (prieš 35 dalį) pastabą

Komisija mano, kad TFGR taikyti pagalbos teikimo būdai buvo tinkami ir atitiko siektus tikslus, kartu visiškai laikytasi galiojančių reguliavimo ir teisinės sistemų.

35

Sprendimas tam tikriems veiklos klausimams spręsti naudotis išorės subjektų parama yra pagrįstas atsižvelgiant į veiklos reikmes, be to, šis sprendimas susijęs ir su užduočių laiku, ir su tuo, kad užduotys buvo labai specifinio pobūdžio ir joms atlikti reikėjo konkrečių techninių įgūdžių.

36

Audito Rūmų paminėta agentūra, veikianti mokesčių srityje, vykdė įvairias užduotis, kurios, kaip pasirodė, davė papildomos naudos:

–kartu su TFGR dalyvavo išankstinėje tinkamų ekspertų iš valstybės narės administracijos arba kitų organizacijų atrankoje;

–parengė su paslaugų sutartimi susijusias pirkimo specifikacijas, tinkamiems kandidatams paskelbė kvietimą teikti pasiūlymus, analizavo gautus pasiūlymus, skyrė sutartį;

–parengė nacionalinės administracijos deleguotųjų pareigūnų delegavimo susitarimų šabloną, vedė derybas su valstybės narės administracija;

–visada dalyvavo vykdant finansinį sutarties valdymą ir stebint įgyvendinimą (valstybės narės administracijos ar rangovo sąskaitos faktūros, darbo laiko apskaitos žiniaraščiai, ataskaitos) ir prireikus rengė susitarimo pakeitimus.

39

TFGR veikla buvo finansuojama ir biudžetas sudaromas visiškai laikantis teisinės sistemos ir galiojančių Komisijos taisyklių ir procedūrų.

Argumentus žr. Komisijos atsakyme į VII dalies pastabas.

40

Sričių vadovų funkcijos platesnės negu vien tik tikslus bendradarbiavimas ir apima nuolatinį dialogą bei paramą nurodytoje srityje dalijantis patirtimi, rengiant mokymą, atliekant lyginamąsias analizes ir kt. Taigi natūraliai pasirinkta įgyvendinant projektus įtraukti ir nacionalines agentūras, o pasirinkimą galima pagrįsti tuo, kad tokios agentūros turi išskirtinės patirties, kompetencijos ir yra labai specializuotos (Finansinio reglamento taikymo taisyklių 190 straipsnio 1 dalies f punktas).

41

Visi Graikijos valdžios institucijoms per šią agentūrą skirti ES ekspertai turėjo daug su administracijos reformomis susijusios patirties, įgytos savo atitinkamose šalyse (Prancūzijoje, Didžiojoje Britanijoje, Vokietijoje, Ispanijoje ir pan.).

Nacionalinės plėtros agentūros patirtis Balkanuose buvo svarbi įgyvendinant viešojo administravimo reformą Graikijoje. Agentūra taip pat dirbo su narystei besirengiančiomis šalimis. Istoriniu požiūriu šios valstybės narės sistema padarė nemažą įtaką administracinei organizacijai ir Graikijos institucijoms, taigi tai paskatino Graikijos valdžios institucijas kartu siekti šios nacionalinės plėtros agentūros paramos veiklos lygmeniu, bendradarbiaujant su TFGR ir reformos partneriu.

Komisijos atsakymas į antraštės „Parama buvo tinkamai suderinta su pagrindiniais reformos poreikiais, bet ne visada pagrįsta išsamia poreikių analize“ (prieš 46 dalį) pastabą

Komisija mano, kad Audito Rūmų antraštė „Parama buvo tinkamai suderinta su pagrindiniais reformos poreikiais, bet ne visada pagrįsta išsamia poreikių analize“ turi būti vertinama atsižvelgiant į aplinkybes. Argumentus žr. pastabose, pateiktose Komisijai atsakant į įvado V dalies ir įvado 19 dalies pastabas, taip pat į po šia antrašte išdėstytose dalyse pateiktas pastabas.

47 a)

2012 m. sausio mėn. buvo parengtas Graikijos valdžios institucijų apibrėžtų reformų veiksmų planas, paremtas EBPO viešojo valdymo apžvalgoje „Graikija: centrinės administracijos peržiūra“ nustatytais faktais ir pateiktomis rekomendacijomis. 2012–2013 m. TFGR teikta techninė pagalba buvo paremta šiuo veiksmų planu, taip pat makroekonominio koregavimo programoje nustatytais prioritetais.

Nuo 2014 m., remiantis TFGR veikla padedant Graikijos administracijai rengti dokumentus, techninė pagalba buvo grindžiama reformų strategija ir administracinės reformos dvejų metų veiksmų planu.

47 b)

Visos EBPO rekomendacijos pateiktos įvairiuose veiksmų planuose ir Audito Rūmams pateiktoje septynių ramsčių lentelėje. Visomis šiomis priemonėmis ir susitarimo memorandumu buvo sistemingai remiamasi rengiant techninės pagalbos prašymą. Tai pasakytina apie reformų strategijos ir dvejų metų veiksmų plano, kuris buvo parengtas kartu su Graikijos administracija, sudarymą. Jį rengiant, kaip pradiniu tašku atrenkant projektus, kuriais būtų sprendžiamos problemos, remtasi EBPO rekomendacijomis.

47 c)

Valstybės valdymo lygmeniu tarpinstitucinis veiksmų derinimas buvo svarbus aspektas steigiant Generalinį sekretoriatą ir Reformų tarybą; tai buvo svarbiausia EBPO rekomendacija.

49

Susitarimas rengtas atsižvelgiant į tai, kad iš pradžių buvo neaiški TVF vykdytinos veiklos (greta Komisijos veiklos ir Komisijai vos pradėjus teikti techninę pagalbą) apimtis, taip pat buvo neaišku, ar Komisija galės užtikrinti, kad būtų vietoje dirbantis mokesčių administravimo srities patarėjas, veiksmingai padedantis vykdyti pagrindines funkcijas (skolų surinkimo, mokesčių audito, labai turtingų asmenų audito, ginčų sprendimo ir kt.). Pasirodo, 2012 m. pabaigoje įsteigus Valstybės pajamų generalinį sekretoriatą techninės pagalbos srityje atsirado daugiau veiklos, kurią ėmė vykdyti TVF (institucinė reforma ir organizacija), o Komisija, 2013 m. pradžioje atvykus antrajam vietoje dirbančiam patarėjui skolų surinkimo klausimais, galėjo perimti daugumą šios srities veiklos.

Toks naujas atsakomybės pasidalijimas buvo aiškiai nurodytas 2013 m. vasario mėn. metinėje ataskaitoje, kurią pateikė TVF Fiskalinių reikalų departamentas ir kuri apėmė laikotarpį iki 2012 m. gruodžio mėn. (visų pirma žr. 16 dalį).

50

TFGR labai stengėsi nustatyti aiškius galutinius rezultatų pateikimo terminus ir parengė dvejų metų veiksmų planą, vėliau buvo parengta išsamesnių planų. Audito rūmams šie dokumentai buvo pateikti.

Techninės pagalbos prašymai pradžios laikotarpiu buvo koreguojami siekiant padėti Graikijai laikytis memorandumo reikalavimų ir pirmiausia visas pastangas skirti tiems reikalavimams įgyvendinti. Šioje srityje poreikį koreguoti techninės pagalbos reikmes lėmė akivaizdi politinė tikrovė.

2

langelis.

Komisija norėtų atkreipti dėmesį, kad, nors TFGR daug kartų išreiškė susirūpinimą dėl Graikijos valdžios institucijų gebėjimo laikytis šių terminų, TFGR neturėjo jokių įgaliojimų juos keisti.

Kad būtų laikomasi Graikijos įstatymuose ir susitarimo memorandume nustatytų terminų, atsižvelgiant į veiksmų planą, visų centrinės administracijos darbuotojų funkcijų klasifikavimo reforma turėjo būti baigta per šešis mėnesius (t. y. 2012 m. liepos mėn.). Šis terminas buvo nustatytas neatsižvelgiant į proceso teisinį ir organizacinį sudėtingumą, kurį jau buvo pripažinusi EBPO, atlikusi Graikijos centrinės administracijos analizę. Nepaisant iš pradžių su TFGR arba srities vadovu sutartų planų, klados sistemos reformą turėjo inicijuoti Graikijos valdžios institucijos.

Veiksmų planai visiškai atitiko susitarimo memorandumo reikalavimus.

TFGR nebuvo atsakinga už šios srities reformų pažangos stebėseną.

54 a)

Visų pirma, kalbant apie TVF teiktą techninę pagalbą, pokyčiai stebėti 2012–2014 m. kas ketvirtį rengiant bendras Komisijos ir TVF rezultatų apžvalgos ataskaitas, kuriomis dažnai naudotasi analizuojant techninės pagalbos rezultatus ir numatant būsimas techninės pagalbos reikmes ir jos teikimo planus.

Atsižvelgiant į tai, kokiu mastu keitėsi Graikijos padėtis, taip pat į tai, kad reikėjo reaguoti į kintančius susitarimo memorandumo reikalavimus, šios ataskaitos buvo naudingesnė ir labiau tinkanti priemonė nei sistemingas labai bendro pobūdžio veiksmų planų, parengtų pradiniame susitarime, atnaujinimas.

54 b)

Taip pat žr. Komisijos atsakymą į 32 dalies pastabas. Už sutarties su EBPO, susijusios su administracinės naštos projektu, įgyvendinimą ir stebėseną buvo atsakingos Graikijos valdžios institucijos.

III dalis

Komisijos atsakymas į antraštės „III dalis. Įvairūs techninės pagalbos rezultatai“ (prieš 55 dalį) pastabą

Komisija laikosi nuomonės, kad antraštė „III dalis. Įvairūs techninės pagalbos rezultatai“ turėtų būti vertinama atsižvelgiant į aplinkybes ir konkrečias Graikijos valdžios institucijų ir Komisijos funkcijas, susijusias su techninės pagalbos poveikiu bendrai reformų pažangai. Kompetencijos paskirstymas valstybėms narėms ir Europos Sąjungai reiškia, kad atsakomybė už struktūrinių reformų įgyvendinimą tenka valstybei narei. Todėl už faktinį struktūrinių reformų įgyvendinimą buvo ir tebėra atsakingos Graikijos valdžios institucijos, o TFGR, gavusi prašymą, galėjo patarti arba padėti Graikijos valdžios institucijoms.

Bendras atsakymas į 55 ir 56 dalių pastabas

Nustatant poreikį stebėti techninės pagalbos veiklos ir rekomendacijų įgyvendinimą, reikėtų atsižvelgti į institucijų stebėsenos funkcijas, nustatytas programose, o ne vien į TFGR funkcijas.

56

Komisijos nuomone, TFGR stebėjo, kaip vykdoma techninės pagalbos veikla, už kurią ji buvo tiesiogiai atsakinga.

59

Kalbant apie vėlavimą įgyvendinti techninės pagalbos projektus, įgyvendinamus taikant pasidalijamojo valdymo principą, Komisija nori pabrėžti, kad, laikantis makroekonominio koregavimo programoje nustatytų sąlygų, sutartį su EBPO pasirašė Graikijos valdžios institucijos; taigi visa atsakomybė už sutarčių vykdymą ir stebėseną teko Graikijos valdžios institucijoms.

Taip pat žr. Komisijos atsakymus į 32 ir 47 dalių pastabas.

60

Kompetencijos paskirstymas valstybėms narėms ir Europos Sąjungai reiškia, kad atsakomybė už struktūrinių reformų įgyvendinimą tenka valstybei narei. Todėl už struktūrinių reformų įgyvendinimą buvo ir tebėra atsakingos Graikijos valdžios institucijos, o TFGR, gavusi prašymą, galėjo patarti arba padėti Graikijos valdžios institucijoms.

Bendras atsakymas į 61–65 dalių pastabas

Žr. Komisijos atsakymą į 60 dalies pastabas.

66

2007–2013 m. programavimo laikotarpiu Graikijos lėšų panaudojimo lygis buvo aukštas ir ES lygmeniu rezultatai buvo geri. Tai pasiekta glaudžiai bendradarbiaujant Komisijos ir Graikijos ministerijų ir valdymo institucijų pareigūnams, siekiant pastariesiems padėti sprendžiant administracinius klausimus, nustatant terminus ir prireikus teikiant techninę paramą.

Bendras atsakymas į 67–70 dalių pastabas

Žr. Komisijos atsakymą į 60 dalies pastabas.

71

Komisija pritaria Audito Rūmų analizei, kuria vertintos lėtos pažangos ir sunkumų techninę pagalbą teikiant mokesčių projektams priežastys. Taip pat žr. Komisijos atsakymą į 60 dalies pastabas.

72

Žr. Komisijos atsakymą į 60 dalies pastabas.

Išvados ir rekomendacijos

74

Apie plataus masto techninės pagalbos programą žr. Komisijos atsakyme į I dalies pastabas.

Rekomendacija Nr. 1

Komisija sutinka su rekomendacija Nr. 1.

Naujoji Paramos struktūrinėms reformoms tarnyba atsižvelgs į šią rekomendaciją vykdydama naujas techninės pagalbos užduotis.

Komisija Audito Rūmų rekomendaciją ketina įtraukti į Paramos struktūrinėms reformoms tarnybos veiklos sistemos apibrėžtį.

76

Komisija mano, kad TFGR įvykdė savo įgaliojimus. Žr. Komisijos atsakymą į šios ataskaitos II dalies pastabas.

76 Pirma įtrauka

Komisija mano, kad buvo įrodyta, jog techninė pagalba buvo optimali – buvo paskirti nuolatiniai ekspertai, taip pat naudotasi trumpalaikėmis ekspertų (vietos ir tarptautinio masto) paslaugomis, kad būtų gerai suprastos sudėtingos reformos sritys, o kartu visada atsižvelgta į itin specifinį užduočių ir reikalingų techninių įgūdžių pobūdį.

Techninė pagalba teikta įvairiais būdais, tačiau techninę pagalbą teikiant tada, kai reikėjo praktinių žinių, kurių Komisija neturėjo, nepaprastai svarbu buvo naudotis išorės rangovų paslaugomis.

Todėl Komisija, naudodamasi turimomis priemonėmis, sudarė sutartis su būtinus reikalavimus atitikusiais ekspertais.

Remdamasi Tarnybos nuostatais Komisija ekspertus įdarbino tiesiogiai, tačiau laikinai; išorės ekspertų paslaugomis naudotasi atsižvelgus į poreikių vertinimą.

Todėl Komisija samdė tik tuos darbuotojus, kurių reikėjo priimant skubius su Graikijos krize susijusius sprendimus, įskaitant kelis paslaugų teikėjus ir išorės ekspertus.

76 Antra įtrauka

Paslaugų teikėjus Komisija atrinko visiškai laikydamasi teisinės sistemos ir galiojančių Komisijos taisyklių.

76 Ketvirta įtrauka

Komisija mano, kad techninė užduotis parengta tinkamai. Rengdama techninę užduotį ir veiksmų planus, Komisija taikė įvairius ir specifinius metodus, tai priklausė nuo projekto rūšies, makroekonominio koregavimo programos sąlygų, vykdomos intervencijos pobūdžio, aplinkybių, kuriomis rangovas turėjo padėti vykdyti veiksmus, ir projekto įgyvendinimo pažangos lygio.

Taip pat žr. Komisijos atsakymus į 49 ir 50 dalių pastabas.

Rekomendacija Nr. 2

Komisija sutinka su rekomendacija Nr. 2.

Rekomendacija Nr. 3

Komisija sutinka su rekomendacija Nr. 3.

Atsižvelgdama į tai, kiek daug pastangų dėjo valstybės narės (euro zonos arba jai nepriklausančios), Komisija, tarptautinės ir nacionalinės organizacijos, kad padėtų Graikijai įveikti krizę, suplanuoti ir įgyvendinti būtinas reformas, Komisija mano, kad dalyvavusių suinteresuotųjų subjektų skaičius buvo tinkamas.

Todėl partnerių buvo tiek, kiek reikėjo įgyvendinant veiksmus, būtinus, kad pagalba būtų panaudota visiškai pagal paskirtį.

Rekomendacija Nr. 4

Komisija sutinka su rekomendacija Nr. 4.

Pasirodė, kad TFGR strategija, kuriai būdingas didžiulis lankstumas, kad būtų galima greitai ir veiksmingai reaguoti į kintančius poreikius esant sunkiai krizei ir skubiai veikti, visiškai atitiko aplinkybes. Komisija norėtų atkreipti dėmesį į tai, kad, atsižvelgdama į poreikius ir aplinkybes, TFGR rinkosi tinkamiausią požiūrį ir tinkamiausiai naudojosi ištekliais, be kita ko, Graikijos ministerijose ir administracijose pradėjo dirbti Komisijos, tarptautinių organizacijų, nacionalinių agentūrų ekspertai ir (arba) kitų valstybių narių aukšto lygio valstybės tarnautojai, buvo rengiami praktiniai seminarai ir skiriami ekspertai trumpam laikui.

Todėl Graikijos specialiosios paskirties grupėje nustatytas planavimo ciklas atitiko šias bendras aplinkybes, be to, buvo užtikrintas lankstumas, reikalingas priimant sprendimus dėl įvairių techninės pagalbos teikimo galimybių. Veiksmai pagal pirmumą buvo skirstomi atsižvelgiant į Graikijos valdžios institucijų prašymus ir makroekonominio koregavimo programoje nustatytas sąlygas ir turėjo būti derinami prie derybų rezultatų.

Rekomendacija Nr. 5

Komisija sutinka su rekomendacija Nr. 5.

Procedūros, kurių TFGR laikėsi tarptautinėms organizacijoms ar nacionalinėms agentūroms skirdama ilgalaikes sutartis, atitiko Finansiniame reglamente nustatytas procedūras, Finansinio reglamento taikymo taisykles ir sprendimų priėmimo procesą.

Komisijos lygmeniu atliktas visų pasirinktų nacionalinių agentūrų ir tarptautinių organizacijų auditas (keturių ir šešių ramsčių vertinimas), per kurį patvirtinta, kad visos jos turi tinkamos patirties, susijusios su iš ES biudžeto finansuojamų sutarčių valdymu.

Komisija norėtų pabrėžti, kad, 2013 m. įsigaliojus naujajam Finansiniam reglamentui, laikantis rezultatais grindžiamo metodo dėta papildomų pastangų: naujose preliminariose sutartyse, pasirašytose su šešių ramsčių organizacijomis, primygtinai reikalaujama, kad projektai būtų grindžiami rezultatais, taip pat laikomasi loginės sistemos aprašymo, o jų ekonominis naudingumas turi būti nustatomas sutarties skyrimo proceso pradžioje.

77

Komisija stebėjo, kaip apskritai teikiama techninė pagalba. Už konkrečius reformų įgyvendinimo projektus buvo atsakingos Graikijos valdžios institucijos, todėl Komisija neturėjo jų stebėti.

79

Žr. Komisijos atsakymą į šios ataskaitos III dalies ir 55 dalies pastabas.

Rekomendacija Nr. 6

Komisija sutinka su rekomendacija Nr. 6 ir sistemingai stebės techninę pagalbą, už kurios teikimą ji, kaip perkančioji organizacija, tiesiogiai atsakinga.

Rengdama naują sistemą, kuria bus grindžiama Paramos struktūrinėms reformoms tarnybos veikla, Komisija ex ante analizėje apsvarstys TFGR patirtį, įgytą vykdant techninės pagalbos teikimo veiklą. Be to, Komisija svarsto galimybę, kai tik bus baigta vykdyti visa techninės pagalbos veikla, paskelbti konkursą dėl Graikijoje vykdytos veiklos ex post vertinimo.

Rekomendacija Nr. 7

Komisija sutinka su rekomendacija Nr. 7.

Ateityje vykdydama veiklą Struktūrinių reformų rėmimo tarnyba pabrėš šį gebėjimų stiprinimo aspektą.

QJ-AB-15-020-LT-E    ISSN 1977-5725

Graikijos specialiosios paskirties grupė (TFGR) Europos Komisijos buvo sukurta 2011 m., siekiant padėti įgyvendinti ekonomikos pertvarkymo programą, pagal kurią teikiama plataus masto techninė pagalba. Šioje ataskaitoje nagrinėjama, ar specialiosios paskirties grupė įvykdė savo įgaliojimus ir ar Graikijai teikiama pagalba buvo veiksmingai prisidėta prie reformų proceso. Mes nustatėme, kad iš esmės specialiosios paskirties grupė įrodė, kad ji yra veikiantis mechanizmas, skirtas teikti techninę pagalbą ir koordinuoti sudėtingą jos veiklą. Tačiau buvo kai kurių projektų koncepcijos trūkumų ir tik dalis rezultatų, atsižvelgiant į įtaką reformų pažangai, buvo teigiami.